**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Φεβρουαρίου 2025, ημέρα Δευτέρα και ώρα 14.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και του επαγγελματικού αθλητισμού»(4η συνεδρίαση – β΄ ανάγνωση).

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Σταρακά Χριστίνα, Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλησπέρα, κυρίες και κύριοι συνάδελφοι.

Tο θέμα ημερήσιας διάταξης της συνεδρίασης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού, με τίτλο «Ρυθμίσεις για την ενίσχυση του ερασιτεχνικού και του επαγγελματικού αθλητισμού».Είναι η τέταρτη συνεδρίαση, με τη δεύτερη ανάγνωση του νομοσχεδίου.

 Τον λόγο έχει ο Εισηγητής της Πλειοψηφίας, κ. Χρήστος Καπετάνος για δέκα λεπτά.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

 Δεν θα τον εξαντλήσω το χρόνο με τίποτε. Έχει γίνει τόσο ενδελεχής συζήτηση, διαβούλευση, αλλά και κουβέντα εδώ, σε όλα τα ζητήματα, φορείς κ.λπ.. Οπότε θα πάρω το μισό από το χρόνο, που μου δίνετε.

Θα προσπαθήσω να σταθώ σε 3-4 μόνο ζητήματα, που ακούστηκαν κάποιες διαφωνίες, που νομίζω ότι πρέπει να τις ξαναδούμε και να τις άρουμε, να υπάρξει συναίνεση.

 Άρθρο 3. Δεν μπορούμε να συζητάμε για τα αθλήματα του Μηχανοκίνητου Αθλητισμού ότι γίνεται κάτι, το οποίο είναι μη νόμιμο ότι είναι κάτι, το οποίο δεν συνηθίζεται, ότι οι διαιτητές δεν μπορούν να είναι μέλη των σωματείων, όταν σύσσωμες οι Ενώσεις, που αποτελούν την Ομοσπονδία του Μηχανοκίνητου Αθλητισμού, έρχονται και διαβεβαιώνουν ότι για έναν αγώνα χρειάζονται 70-75 κριτές, άρα, δεν μπορούν να υπάρξει ο πληθυσμός αυτός, που χρειάζεται, για να μπορέσουμε να κάνουμε τους αγώνες, χωρίς να μπει αυτό το άρθρο, με την προσθήκη των διαιτητών αυτών.

 Δεν μπορεί, επίσης, να συζητάμε να μην έρχονται οι ξένοι αθλητές και αθλητές κύρους κιόλας να αγωνίζονται στην Ελλάδα, όταν και οι Έλληνες αθλητές, που βρίσκονται στο εξωτερικό, δίνουν τους αγώνες τους και νομίζω πως ό,τι ισχύει στην Ευρώπη και στον υπόλοιπο κόσμο να ζητάμε στην Ελλάδα να μην ισχύει, νομίζω ότι δεν έχει κάποια βάση.

Είναι πολύ σημαντικό, στο άρθρο 4, το ότι πλέον τα βιβλία των σωματείων δεν θα είναι μόνον έγχαρτα. Δίνεται η δυνατότητα να τηρούν τα βιβλία τους τα σωματεία και σε ηλεκτρονική μορφή, καταργώντας αυτό το βάσανο, που υπήρχε πραγματικά, στην Περιφέρεια, όπου υπήρχε ένας υπάλληλος, αλλά πολλά σωματεία, να χρειάζεται η θεώρησή τους από εκεί, από την Περιφέρεια.

 Όπως, επίσης, έρχονταν και σ’ έμενα, στη Λάρισα, πολλά σωματεία και έλεγαν ότι «δεν μας φτάνει ο ένας χρόνος, που χρειάζεται, για την εγγραφή των αθλητικών σωματείων στο μητρώο του άρθρου 142.». Αυτός ο ένας χρόνος, που μπορεί να υπήρχαν προβλήματα, επειδή μπορεί κάποιο σωματείο να μην είχε επικαιροποιήσει κάποιες διατάξεις του, γίνεται δύο συναπτά έτη, όπου έχει το δικαίωμα κάθε σωματείο να εγγραφεί, για να μη χάσει την αθλητική του ιδιότητα.

Για τον Υπεύθυνο Ασφάλειας και Ευημερίας των Αθλητών, μας το είπαν όλοι πόσο σημαντική προσθήκη είναι, όπως και αυτά που ο Σύλλογος των Παραολυμπιακών τόνισε, για την αναγνώριση του διπλώματος των προπονητών, που εξισώνονται οι διακεκριμένοι αθλητές με αναπηρία, με τους διακεκριμένους αρτιμελείς αθλητές, ως προς το προπονητικό τους δικαίωμα.

Και, βεβαίως, να σταθούμε στο ότι πλέον, με το νομοσχέδιο αυτό, 1.500 - αν θυμάμαι καλά τον αριθμό - προπονητές UEFA C, θα μπουν στην αγορά εργασίας. Αυτοί δεν μπορούσαν, μέχρι τώρα, να εργαστούν. Αυτό πλέον γίνεται πράξη, με αυτό το νομοσχέδιο.

 Η Ψηφιακή Κάρτα Υγείας του αθλητή: Καταρχάς, η έκδοση της πλέον γίνεται ψηφιακή από έγχαρτη. Και αυτή ψηφιακή, η πρώτη σημαντική αλλαγή. Και η έκδοση της μετατοπίζεται, από τις Ομοσπονδίες, σε ένα κεντρικό ηλεκτρονικό σύστημα, καταργώντας την ανάγκη έκδοσης πολλαπλών καρτών σε περιπτώσεις αθλητών. Ένας σύλλογος μπορεί να έχει περισσότερα Σωματεία και περισσότερα αθλήματα.

Οι χρηματικές επιβραβεύσεις των διακριθέντων αθλητών και οι διορισμοί τους: Το «1 έως 3» γίνεται «4 έως 6». Μπαίνουν σε μία σειρά, διότι οι άνθρωποι, αυτά τα παιδιά, που δίνουν την ψυχή τους για την ελληνική σημαία, χρειάζονται να έχουν και τα κίνητρα. Και με το νομοσχέδιο, αυτό δίνεται. Επίσης, καλό θα ήταν να πάει όσο το δυνατόν παραπάνω, αλλά και αυτό το νομοσχέδιο, αρχικά, είναι στη σωστή βάση.

Η ύπαρξη απινιδωτή στις αθλητικές εγκαταστάσεις: Είπα και στον κύριο Υπουργό -τον άκουγα και χθες στην «Αθλητική Κυριακή» - πόσο σημαντικό είναι να έχουμε πραγματικά τους απινιδωτές. Μια ζωή μπορεί να σωθεί από αυτό το νομοσχέδιο; Είναι πολύ σημαντικό. Και είμαι βέβαιος ότι τους απινιδωτές θα μπορέσουμε να τους βάλουμε στις αθλητικές εγκαταστάσεις και όχι μόνο με το νόμο.

Η τήρηση του όρου της προσβασιμότητας είναι πολύ σημαντική για τα άτομα με αναπηρία.

Τώρα, η ΔΕΑΒ *(Διαρκής Επιτροπή Αντιμετώπισης της Βίας):* Είχαμε, εδώ, προχτές, τον Πρόεδρο και τον Αντιπρόεδρο. Ακούσαμε για το σημαντικό έργο, το οποίο επιτελείται. Δεν γίνεται η ΔΕΑΒ να έχει πρόσβαση μόνο μέσα στο γήπεδο. Είναι ο περιβάλλων χώρος, που, κάθε φορά, αυτός θα ορίζεται. Κάθε γήπεδο έχει τις ιδιαιτερότητές του. Πλέον, παρέχεται η δυνατότητα να ταυτοποιείται αυτός, που είναι ο χούλιγκαν - γιατί δεν νοείται οπαδός να κάνει τέτοιες πράξεις σε μια ομάδα - και να τιμωρείται, με πρόστιμο από 3.000 έως 50.000 ευρώ.

Όπως και η υποχρέωση συνεργασίας, μεταξύ των οργάνων της δικαστικής εξουσίας, με τη διαβίβαση, γνωστοποίηση των ποινικών διώξεων στην Ε.Π.ΑΘΛ.Α. *(Εθνική Πλατφόρμα Αθλητικής Ακεραιότητας)*.

Προχωρούμε πάλι στη ΔΕΑΒ. Δεν μπορούμε να συζητάμε για τις μεμονωμένες μετακινήσεις οπαδών. Μιλάμε πάντα για την τιμωρία των οπαδών, που κινούνται οργανωμένα - όπου κι αυτό θεσπίζεται - όπως και τον ορισμό. Είναι πολύ σημαντικό στις Εισαγγελίες Εφετών Αθηνών, Πειραιώς και Θεσσαλονίκης να υπάρχει ο ορισμός αρμόδιου Αθλητικού Αντιεισαγγελέα Εφετών, με γνώση του αντικειμένου του αθλητισμού, για να ασκεί τις διώξεις.

Επίσης, με το άρθρο 27, έχει γίνει μια πολύ σημαντική δουλειά από τον ΕΟΚΑΝ, τον Εθνικό Οργανισμό Καταπολέμησης του Ντόπινγκ. Ακούσαμε και τους εκπροσώπους του, προχτές. Επικαιροποιείται η νομοθεσία σε ό,τι αφορά αυτούς. Και, βεβαίως, είναι πολύ σημαντικό ότι, για πρώτη φορά, φέτος, το 2024, φτάσαμε περίπου 1.000 ελέγχους εντός γηπέδων και 1.000 ελέγχους εκτός γηπέδων. Μέχρι τώρα, το ποσοστό ήταν συντριπτικά να γίνεται μέσα στους αγωνιστικούς χώρους, εκεί που συνήθως, όμως, δεν πιάνονταν οι ουσίες. Πλέον και ο ΕΟΚΑΝ έχει κάνει τεράστια βήματα σε αυτόν τον τομέα και αξίζουν πραγματικά των συγχαρητηρίων μας.

Η υποχρέωση παρόχων Αθλητικού Στοιχήματος για την ειδοποίηση της Εθνικής Πλατφόρμας Αθλητικής Ακεραιότητας, σε περίπτωση ύποπτων στοιχημάτων, είναι ακόμα μια σημαντική διάταξη.

Και, τέλος, οι ρυθμίσεις για το «Σπίτι του Στίβου» και το «Σπίτι του Βόλεϊ», όπου σε πολλά αθλήματα θα βρουν ένα χώρο οι αθλητές τους να προπονούνται. Ανασταίνονται αυτά τα γήπεδα, τα οποία είχαν μείνει στην αφάνεια, όλα αυτά τα χρόνια.

Όλα αυτά δείχνουν ότι δεν φαίνεται να υπάρχει κάποιος λόγος το νομοσχέδιο αυτό να μην περάσει, πραγματικά, με τη συνδρομή, τη βοήθεια και την ψήφιση όλων των κομμάτων. Αυτή είναι η ευχή, τουλάχιστον, που εγώ μπορώ να κάνω, διότι είναι προς τη σωστή κατεύθυνση και είμαι βέβαιος ότι αφήνει ένα θετικό αποτύπωμα. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καπετάνο.

 Ο λόγος στην Εισηγήτρια της Μειοψηφίας, κυρία Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχω την ανάγκη, με αφορμή την «Πανελλήνια Ημέρα Φιλάθλου», την 1η Φεβρουαρίου, να μεταφέρω το μήνυμα ενότητας, που πρέπει να μας ακολουθεί στην πάταξη της αθλητικής, αλλά και κάθε άλλης μορφής βίας. Ας αναλογιστούμε όλοι μας την ευθύνη, ως κοινωνία, να διαπαιδαγωγούμε τις νέες γενιές, με αξίες, όπως ο σεβασμός, η ευγένεια και η αλληλοεκτίμηση. Και επιμένουμε και λέμε ότι μόνο με τη συνεργασία όλων μπορούμε να διασφαλίσουμε ότι τέτοια περιστατικά δεν θα ξανασυμβούν και ότι το αθλητικό πνεύμα θα συνεχίσει να μας ενώνει, αλλά και να μας εμπνέει.

 Ανακεφαλαιώνοντας, σχετικά με το νέο αθλητικό νομοσχέδιο, που συζητάμε, κατ’ αρχήν, να τονίσουμε και πάλι, ότι πρόκειται για ένα νομοσχέδιο κακής νομοθέτησης. Και το λέω αυτό, γιατί τα βαθιά και ριζικά προβλήματα του ερασιτεχνικού, αλλά και του επαγγελματικού αθλητισμού, δεν μπορούν να λυθούν, με αποσπασματικές ρυθμίσεις, τροποποιήσεις, στο πόδι στην κυριολεξία, για να μην φτάσουμε σε αυτό που λένε, ότι ο κακός νομοθέτης γεννά και τον κακό γραφειοκράτη. Επιμένω και λέω, ότι στη δημόσια διαβούλευση, που έγινε μέσα στις γιορτές των Χριστουγέννων, είχαμε ένα νομοσχέδιο, να σας θυμίσω, με 28 άρθρα και στη Βουλή κατατέθηκε ένα άλλο νομοσχέδιο 35 άρθρων, με σκόρπιες, χωρίς συνοχή και λογική, διατάξεις.

Χαρακτηριστικό παράδειγμα, να σας αναφέρω το άρθρο 10, όπου έχουμε τη ρύθμιση για τη συμμετοχή αλλοδαπών σωματείων σε ελληνικούς αγώνες του Μηχανοκίνητου Αθλητισμού και στη συνέχεια, διατάξεις, για την ψηφιακή κάρτα υγείας του αθλητή. Δύο άσχετα μεταξύ τους θέματα σε ένα άρθρο. Μπορούσατε να τα βάλετε ξεχωριστά, για να μπορέσουμε κι εμείς να τα κρίνουμε σαν δύο άρθρα και όχι σαν ένα.

Πάμε, όμως, τώρα, στο περιεχόμενο. Είμασταν όλο αυτιά, να ακούσουμε το συνάδελφο, Εισηγητή της Νέας Δημοκρατίας, σχετικά με αυτά που θέσαμε, τις βασικές μας αντιρρήσεις σ’ αυτό το νομοσχέδιο, όπως, επίσης, επισημάναμε και τα θετικά – και θα σταθώ στο άρθρο 3 – και δεν ακούσαμε απολύτως τίποτα από αυτά που θέσαμε. Προσπαθήσατε να μας πείσετε για την αναγκαιότητα να επιτρέπεται σε μέλη διοικητικών συμβουλίων σωματείων του Μηχανοκίνητου Αθλητισμού να είναι και αγωνοδίκες σε αγώνες, που συμμετέχουν τα σωματεία τους, λόγω έλλειψης στελεχών, χωρίς, όμως, να έχει προηγηθεί ένας γόνιμος διάλογος με όλους τους φορείς και τα σωματεία, χωρίς αποκλεισμούς.

Το ότι δεν κλήθηκε ο Σύνδεσμος Μηχανοκίνητου Αθλητισμού Ελλάδος να επιχειρηματολογήσει για το θέμα φανερώνει ότι δεν επιθυμείτε τον ουσιαστικό διάλογο. Δεν ακούσαμε την αντίθετη άποψη, για να μπορέσουμε να έχουμε ολόπλευρη ενημέρωση. Κυρίως, όμως, δεν πήραμε απάντηση στο κρίσιμο ερώτημα, πώς θα εξασφαλιστεί – αφήστε όλα τα άλλα που βάζει ο Σύνδεσμος, εγώ αυτό το βασικό ερώτημα θέλω να βάλω – ότι οι διαιτητές, οι οποίοι, ταυτόχρονα, θα είναι και μέλη διοικητικών συμβουλίων αθλητικών σωματείων, θα είναι αμερόληπτοι και δεν θα ευνοούν τους αθλητές του σωματείου τους. Σε αυτό δεν πήραμε απάντηση από κανέναν.

Επιπροσθέτως, στο ίδιο άρθρο, υπάρχει και μια άλλη φωτογραφική εξαίρεση εκλογιμότητας, που σύμφωνα με αυτή, έμποροι, κατασκευαστές και εφαρμοστές μηχανικών και ηλεκτρονικών μερών και πάσης φύσεως ανταλλακτικών οχημάτων και άλλοι, επιτρέπεται να είναι μέλη διοικητικού συμβουλίου ή εξελεγκτικής επιτροπής αθλητικού σωματείου, καθώς και αντιπρόσωποι, σε υπερκείμενες ενώσεις ή ομοσπονδίες. Καταργείται, λοιπόν, το κώλυμα, το οποίο στόχευε, αν μη τι άλλο, στη διαφύλαξη της διαφάνειας, στους δίκαιους όρους ανταγωνισμού και στην αποτροπή δημιουργίας κάθετων οικονομικών σχέσεων στον αθλητισμό.

Στη συνέχεια, έχουμε τις ρυθμίσεις, σχετικά με τη δυνατότητα, που δίνεται πλέον στα σωματεία να τηρούν τα βιβλία τους και σε ηλεκτρονική μορφή και την παράταση, μέχρι δύο χρόνια, ώστε να εγγραφούν στο μητρώο και να επικαιροποιήσουν τα στοιχεία τους, πριν την αυτοδίκαιη διαγραφή τους. Θεωρούμε πως οι διατάξεις αυτές δεν αρκούν, σε καμία περίπτωση, για να λύσουν τα νομικά, αλλά και τα πραγματικά, ουσιαστικά ζητήματα του ηλεκτρονικού μητρώου, το γνωρίζετε και εσείς.

Είμαστε κάθε μέρα αποδέκτες παραπόνων πολλών σωματείων, που αντιμετωπίζουν μεγάλα προβλήματα, στην προσπάθειά τους να ενταχθούν στο μητρώο της Γενικής Γραμματείας Αθλητισμού και όπως ξέρετε και μας λένε σε όλους, απαιτεί σημαντικά και οικονομικά, αλλά και διοικητικά έξοδα, για να μην αναφερθώ στα τεχνικά, λειτουργικά προβλήματα της πλατφόρμας του ηλεκτρονικού μητρώου, η οποία άλλαξε, χωρίς καμία ενημέρωση, αιφνιδιαστικά και τέθηκε σε λειτουργία, με απόλυτη προχειρότητα. Πολλά αθλητικά σωματεία εγκατέλειψαν και αρκετά συνεχίζουν να εγκαταλείπουν κάθε προσπάθεια εγγραφής τους.

Κάναμε συγκεκριμένες προσπάθειες και καταθέσαμε ουσιαστικές προτάσεις για το μητρώο και λέμε, επειδή η μη εγγραφή αθλητικού σωματείου στο ηλεκτρονικό μητρώο δεν είναι ούτε λογικό ούτε νόμιμο να επισύρει τη διαγραφή του από το μητρώο μελών της ένωσης ή της ομοσπονδίας, προτείναμε να απαλειφθεί η πρόβλεψη της αυτοδίκαιης διαγραφής. Προτείναμε η μη επικαιροποίηση των στοιχείων να συνδέεται μόνο με την επιχορήγηση των αθλητικών σωματείων και όχι με την απαγόρευση της αθλητικής δραστηριότητας και κάναμε την εξής συγκεκριμένη ερώτηση, αλλά δεν πήραμε και εκεί απάντηση. Τα αθλητικά σωματεία, που είχαν εγγραφεί, για πρώτη φορά, το 2023, είτε είχαν εγγραφεί στο παρελθόν και είχαν επικαιροποιήσει την εγγραφή τους, μέχρι το 2023, αλλά όχι το 2024, από τη στιγμή, που δεν θα διαγραφούν από τις ομοσπονδίες τους, θα έχουν το δικαίωμα να προχωρήσουν κανονικά στην επικαιροποίηση ηλεκτρονικά, στο ηλεκτρονικό μητρώο του 2025 ή όχι; Θα κινδυνεύσουν να μη συμμετέχουν σε διοργανώσεις και θα χάσουν και την επιχορήγηση; Δεν ακούσαμε και εδώ τις προθέσεις σας, όπως ούτε και στα κριτήρια διαφάνειας και αξιοκρατίας, που θέσαμε, για τη Διαρκή Επιτροπή Ασφάλειας και Ευημερίας στον Αθλητισμό και τον υπεύθυνο ασφάλειας και ευημερίας κάθε ομοσπονδίας. Για παράδειγμα, δεν λέμε ότι δεν είναι απαραίτητος. Βεβαίως, είναι απαραίτητος αλλά ποιος θα επωμιστεί το κόστος της πρόσληψης του; Δεν πήραμε ούτε εκεί απάντηση. Είναι ένα επιπλέον κόστος στα ήδη επιβαρυμένα αθλητικά σωματεία.

Επίσης, το θέμα της αναγνώρισης του διπλώματος προπονητών επιπέδου UEFA C. Η αλήθεια είναι ότι δεν υπάρχουν προπονητές, το γνωρίζουμε όλοι. Ωστόσο, θα έπρεπε εκτός από τις διατάξεις για τα νησιά μας, να προβλεφθούν τα ίδια και στις παραμεθορίους και την ορεινή Ελλάδα. Υπάρχει και εκεί το ίδιο πρόβλημα. Η ορεινή Ελλάδα, οι ακριτικές μας περιοχές, οι παραμεθόριες περιοχές μας, δεν νομίζω ότι διαφέρουν πολύ περισσότερο από τις δυσκολίες, που έχουν τα νησιά μας. Υπάρχει και εκεί το ίδιο πρόβλημα. Βέβαια, εξισώνονται διπλώματα προπονητικής, του Σαββατοκύριακου, θα πω εγώ, με αυτά των αποφοίτων των ΤΕΦΑΑ, που ξόδεψαν χρόνο και χρήμα, για να σπουδάσουν. Εδώ προτείναμε συγκεκριμένες προτάσεις και λύσεις, για τις οποίες επίσης δεν πήραμε καμία απάντηση, όπως να γίνει σύγκριση του προγράμματος και των όρων σπουδών της σχολής προπονητών UEFA C, με τις σχολές προπονητών της Γενικής Γραμματείας Αθλητισμού και κυρίως, με το πρόγραμμα και το χρόνο φοίτησης των ΣΕΦΑΑ, ΤΕΦΑΑ και να προβλεφθεί όλοι ανεξαιρέτως οι πτυχιούχοι προπονητές, ανεξαρτήτως αθλήματος, να έχουν εκπαίδευση, που περιλαμβάνει τουλάχιστον 6 μήνες παιδαγωγική κατάρτιση, που προσφέρεται από πανεπιστήμιο.

Σχετικά με τα ποσά, η αμοιβή του προπονητή θεωρούμε πως δεν αποτελεί κίνητρο για κάποιον προπονητή, καθιστώντας απλώς το συγκεκριμένο επάγγελμα ευκαιριακό και μερικής απασχόλησης. Επιπλέον, καλό θα ήταν ο καθηγητής φυσικής αγωγής, που θα κάνει τον προπονητή, να έχει κάποια σχετική κατάρτιση.

Αναφορικά, τώρα, με τη διεύρυνση του φάσματος των νικών, από την 1η έως την 3η θέση, που ίσχυε, για διορισμούς και πριμ των Ολυμπιονικών, στην 1η έως 6η θέση, είμαστε υπέρ. Το χαιρέτησε, άλλωστε και ο Σύλλογος Ολυμπιονικών, κατά την ακρόαση των φορέων.

Ωστόσο, κοινό αίτημα είναι, εφόσον διευρύνεται το φάσμα των νικών, γιατί να μη γίνει και στην 8η θέση. Εξάλλου, όλοι το είπαν αυτό. Το παραδέχεται και ο νόμος και η Διεθνής Ολυμπιακή Επιτροπή. Εξάλλου, επειδή ξεκινάει από το 2024, ζητήσαμε, επίσης, να ισχύσει η αναδρομικότητα, όσον αφορά τους διορισμούς και τα πριμ για τους Ολυμπιονίκες τριών Ολυμπιάδων, από το 2012 μέχρι και το 2020.

Αναφερθήκαμε, επίσης και στις ασαφείς διατάξεις για την αδειοδότηση των αθλητικών εγκαταστάσεων και συγκεκριμένα για την Ομάδα Κ. Ωστόσο, δεν διευκρινίστηκε σε ποιους χώρους αναφέρεστε, ποιους χώρους περιλαμβάνουν και πώς θα ελεγχθεί, αν τελούνται εκεί αγώνες, προπονήσεις ή εκμάθηση αθλήματος. Γιατί, για το αν τελούνται προπονήσεις ή εκμάθηση αθλήματος στην πράξη, αυτό δεν μπορεί να ελεγχθεί και το ξέρετε και εσείς. Στα θετικά τώρα είναι και η πρόβλεψη για υποχρεωτική μόνιμη ύπαρξη αυτόματου εξωτερικού απινιδωτή. Βέβαια, εμείς ζητήσαμε να μπει μόνιμος απινιδωτής, σε όλες τις αθλητικές εγκαταστάσεις και για όλη τη διάρκεια της αθλητικής δραστηριότητας.

Προχωράμε στις ρυθμίσεις κατά της βίας. Έχουμε κάποιες νέες διατάξεις, που έρχονται να προστεθούν στην ήδη υπάρχουσα νομοθεσία, όπως στη δυνατότητα παρέμβασης της ΔΕΑΒ, ακόμα και εκτός γηπέδων, τα πρόστιμα από 3.000 ευρώ έως 50.000 ευρώ, σε συνδυασμό με την απαγόρευση εισόδου σε αθλητικές εγκαταστάσεις και τη δυνατότητα μια ομάδα να παίρνει τα στοιχεία του οπαδού από την Αστυνομία και να του επιβάλλει και αυτή ποινή.

 Επιπλέον, σε ό,τι αφορά το Ειδικό Σώμα των παρατηρητών στη ΔΕΑΒ, προτείναμε συγκεκριμένα κριτήρια αντικειμενικότητας, για να μην κρέμονται η σύνθεσή του και η ανανέωση της λειτουργίας του από τη διάθεση του εκάστοτε Υπουργού, καθώς και όσοι συμμετέχουν σε αυτό να έχουν εξειδικευμένα προσόντα. Για την αθλητική βία, εξάλλου, η συζήτηση είναι ατέρμονη και πρέπει να γίνει κάποια στιγμή, το τόνισα και προχθές, ένας σοβαρός διάλογος, που θα ξεκινάει από τη βάση της πρόληψης και όχι της καταστολής, γιατί, δυστυχώς, η βία είναι παντού, όχι μόνο μέσα στα γήπεδα.

Καταλήγοντας, θα ήθελα να πω ότι υπάρχουν συγκλίσεις σε αρκετά άρθρα, όπως είναι αυτά για τα δικαιώματα των ατόμων με αναπηρία και την καταπολέμηση του ντόπινγκ, αλλά και αντιρρήσεις σε νέες φωτογραφικές ρυθμίσεις. Το μόνο σίγουρο είναι ότι μεγάλα προβλήματα, που βαραίνουν τον επαγγελματικό και ερασιτεχνικό αθλητισμό, όπως οι απαρχαιωμένες αθλητικές εγκαταστάσεις, η απίστευτη γραφειοκρατία, οι ανασφάλιστοι αθλητές μας και τα προβλήματα στον ερασιτεχνικό αθλητισμό δεν αντιμετωπίζονται. Πρέπει, όμως, κάποια στιγμή, να δούμε πώς θα λύσουμε τα δομικά προβλήματα του αθλητισμού, στη βάση τους και όχι επιδερμικά, μεμονωμένα και αποσπασματικά, αλλά με ριζικές αλλαγές.

Εμείς, ως ΠΑΣΟΚ, αναγνωρίζουμε τη σημασία της μαζικής συμμετοχής στον αθλητισμό, γι’ αυτό και θα συνεχίσουμε να προτείνουμε πολιτικές λύσεις, με επίκεντρο την ανάπτυξη και τη στήριξη του αθλητισμού, ιδιαίτερα σε τοπικό επίπεδο, με στόχο την προσβασιμότητα σε όλους τους πολίτες, ανεξαρτήτως κοινωνικοοικονομικής κατάστασης. Την ίδια στιγμή, η θέση μας για τη διαχείριση του επαγγελματικού αθλητισμού συνοψίζεται στην υποστήριξη της επαγγελματικοποίησης και στη διατήρηση της ανάγκης για ισχυρή εποπτεία και κανονιστικό πλαίσιο, ώστε να αποφευχθούν φαινόμενα διαφθοράς, αλλά και υπερβολικών κερδών, που δεν επιστρέφουν στην κοινωνία ή δεν επιστρέφουν και στους αθλητές. Απαιτείται, λοιπόν, μια ολιστική προσέγγιση των παθογενειών του αθλητισμού, με σχέδιο, που θα αντιμετωπίζει τα ζητήματα στη βάση τους, αλλιώς, δυστυχώς, κύριοι συνάδελφοι, θα συνεχίσουμε να συζητάμε πάλι τα ίδια, ενώ μέχρι τότε μπορεί ο αθλητισμός μας και κυρίως ο ερασιτεχνικός, που είναι ο πυρήνας της κοινωνίας και της νεολαίας μας και που γεννάει πρωταθλητές, να μην υπάρχει πια. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, όπως αναφέραμε στις δύο πρώτες συνεδριάσεις στην Επιτροπή, το νομοσχέδιο σας δεν διεκδικεί δάφνες για την επίλυση των σοβαρών και χρόνιων προβλημάτων του αθλητισμού. Πρόκειται για τακτοποιήσεις εκκρεμοτήτων, που δημιούργησε η πολιτική σας στον αθλητισμό, μικροεξυπηρετήσεις, διόρθωση αδικιών, που γέννησε η πολιτική σας, ενώ συνεχίσατε τις αυταρχικές και κατασταλτικές πολιτικές σας.

 Απουσιάζει ένα οριστικό σχέδιο, απουσιάζει το όραμα για τη λύση των μεγάλων προβλημάτων του αθλητισμού και κυρίως του ερασιτεχνικού αθλητισμού.

Μετά την ακρόαση των φορέων και όσα αναφέρατε στο κλείσιμο της κατ’ άρθρον συζήτησης, θα μου επιτρέψετε να σχολιάσω μερικά θέματα, με δεδομένο ότι τοποθετήθηκα για κάθε άρθρο του νομοσχεδίου.

Κύριε Υπουργέ, όσα ειπώθηκαν για το Μηχανοκίνητο Αθλητισμό, περιέπλεξαν ακόμη περισσότερο τα πράγματα. Οι δύο κυρίες, που εκπροσωπούσαν το Μηχανοκίνητο Αθλητισμό, δεν έδωσαν απαντήσεις για όσα ορίζονται στα άρθρα 3 και 10. Αναλάβατε, μάλιστα, προσωπικά την ευθύνη, ομολογώντας ότι δεν μπορείτε να κάνετε αλλιώς, όταν όλοι οι εμπλεκόμενοι στο Μηχανοκίνητο Αθλητισμό, ομόφωνα, σας ζητάνε κάτι.

Κύριε Υπουργέ, πρέπει πλέον να μας απαντήσετε πώς θα εξασφαλίσετε, μετά την είσοδο των εμπόρων ότι η Ομοσπονδία Μηχανοκίνητου Αθλητισμού θα μείνει ανεξάρτητη από συμφέροντα. Πώς θα εξασφαλιστεί η αμεροληψία και η δικαιοσύνη στους αγώνες, μετά την αφαίρεση του κωλύματος διαιτητή παράγοντα. Πώς θα αποδοθεί δικαιοσύνη ενός κριτή, που είναι ταυτόχρονα έμπορος και μέλος διοίκησης.

Δηλώσατε, κύριε Υπουργέ, ότι δεν θα θίγονται οι Έλληνες αθλητές από την είσοδο αλλοδαπών αθλητών στους αγώνες του ελληνικού πρωταθλήματος. Πρέπει να μας απαντήσετε, με ποιον τρόπο θα ανακηρύσσονται οι νικητές και ποιος θα παίρνει, αν παίρνει, τα προνόμια. Είπατε, ότι δεν τίθεται τέτοιο θέμα, αλλά δεν μας είπατε πώς θα γίνει. Θα είναι οι αλλοδαποί εκτός συναγωνισμού, όπως γίνεται στο ΣΕΓΑΣ; Θα έρχεται κάποιος έκτος και θα παίρνει βεβαίωση ότι είναι τρίτος;

Κύριε Υπουργέ, το άρθρο 3 πρέπει να αποσυρθεί, γιατί αυτό που επιχειρείτε δεν έχει καμία σχέση με το ολυμπιακό ιδεώδες, το ευ αγωνίζεσθαι, με τις αρχές του αθλητικού δικαίου και παραβιάζει κατάφωρα τη συνταγματική αρχή της ισότητας. Ειδικά, η άρση του κωλύματος να μπορεί ένας έμπορος μηχανής και αυτοκίνητου να είναι διαιτητής, κριτής και μέλος της διοίκησης του σωματείου θα ανοίξει τους ασκούς του Αιόλου στο άθλημα.

Επειδή, λοιπόν, όλα όσα έγιναν δεν είναι τόσο αθώα, είναι δύσκολο να μας πείσετε ότι αυτό, που γίνεται, είναι για το καλό του αθλήματος.

Με την παρούσα διάταξη, πιστεύουμε ότι δημιουργούνται καρτέλ συμφερόντων στο Μηχανοκίνητο Αθλητισμό και αυτό θα έχει αρνητικές συνέπειες.

Στο άρθρο 4, σας τα λέγαμε. Σας πήρε έξι χρόνια να καταλάβετε ότι υποβάλλετε σε βασανιστήρια γραφειοκρατίας τα αθλητικά σωματεία, παρότι το σχέδιο νόμου, όντως απλοποιεί και εκσυγχρονίζει το σύστημα λειτουργίας των σωματείων και έχει θετική κατεύθυνση. Όμως και οι φορείς είχαν πει ότι έπρεπε το σύστημα να μείνει ανοιχτό, να μην κλείσει, για να μπορούν οι ερασιτεχνικές ομάδες να καταθέσουν τα δικαιολογητικά και να μην κλείσουν οι ομάδες.

Στο άρθρο 9, έχετε δύο καλά και δύο προβληματικά θέματα. Τα καλά, που συμφωνούμε, είναι η εξομοίωση των προπονητών, που εργάζονται στον αθλητισμό ατόμων με αναπηρία με τα δικαιώματα και προνόμια των συναδέλφων τους, που εργάζονται με αρτιμελείς αθλητές – αθλήτριες. Και δεύτερον, η δυνατότητα σε καθηγητές φυσικής αγωγής και αναπληρωτές εκπαιδευτικούς να μπορούν να ασκήσουν το επάγγελμα του προπονητή, σε απομακρυσμένες και νησιωτικές περιοχές, κατ’ εξαίρεση των διατάξεων καταβολής του παραβόλου.

Τα προβληματικά αφορούν εμπειρικούς προπονητές ποδοσφαίρου, χωρίς απολυτήριο λυκείου, που είχαν άδεια ασκήσεως επαγγέλματος UEFA C, πριν το 2021 και βρέθηκαν εκτός αγοράς εργασίας και η δυνατότητα στους εκπαιδευτές των αθλημάτων της σκοποβολής και τοξοβολίας, εφόσον οι αθλητές τους πέτυχαν νίκες σε διεθνείς διοργανώσεις, να λαμβάνουν τα προβλεπόμενα χρηματικά επιδόματα και απολαβές. Για το πρώτο, ελπίζω να γνωρίζετε ότι στην πραγματικότητα ελάχιστοι βρίσκονται εκτός αγοράς εργασίας, μιας και στα περισσότερα ποδοσφαιρικά και όχι μόνο σωματεία, στην Περιφέρεια κυρίως, άλλος δηλώνεται προπονητής και άλλος κάθεται στον πάγκο.

Έχουμε τονίσει στο παρελθόν την αδικία, που υπάρχει, σε εκατοντάδες πτυχιούχους της Σχολής Φυσικής Αγωγής και Αθλητισμού, με ειδικότητα το ποδόσφαιρο, που η ΕΠΟ, μέχρι σήμερα, δεν τους αναγνώριζε καν, αν δεν πήγαιναν στις ανεξέλεγκτες και χαμηλού μορφωτικού επιπέδου σχολές της, πληρώνοντας παράβολα λίαν αλμυρά. Και σας ρωτάμε, ως πότε η χώρα θα υποτάσσει το δίκιο της και θα υποβαθμίζει τα εθνικά της πτυχία, επειδή ένας ιδιωτικός φορέας έτσι θέλει; Αφού, λοιπόν, έχετε καλές σχέσεις, δεν μπορείτε να ασχολείστε μόνο με ένα θέμα, που έχει όντως μια πλευρά αδικίας, όπως αυτό των εμπειρικών προπονητών UEFA C. Στο κάτω - κάτω η ρύθμιση μόνο τους πτυχιούχους θίγει, με την επαναφορά εμπειρικών προπονητών επίσημα στους πάγκους.

Αφού το κάνετε, θα γίνει αναγνώριση του δικαιώματος αυτόματα ή θα ενταχθούν στις διατάξεις του νόμου περί επικαιροποίησης της άδειας ασκήσεως επαγγέλματος της οποίας η προθεσμία έληξε, από την 31/12/2024; Θα βγάλουν νέες άδειες; Θα πληρώσουν γιατρούς και παράβολα; Θα μάθουν απινιδωτή και πρώτες βοήθειες ή δεν ισχύουν αυτά για τους έχοντες πτυχίο UEFA C; Να λυθεί οριστικά το θέμα της πλήρους αναγνώρισης των ακαδημαϊκών διπλωμάτων προπονητών ποδοσφαίρου, με την αναγνώριση πλήρων δικαιωμάτων UEFA Α.

Το δεύτερο κακό, που επιχειρείται, είναι η εξίσωση του εκπαιδευτή αθλήματος με το επάγγελμα του προπονητή. Ο θεσμός του εκπαιδευτή καθιερώθηκε για τα αθλήματα τοξοβολίας και σκοποβολής, με το πρόσχημα ότι δεν υπήρχαν πτυχιούχοι, με ειδικότητα σε όλα τα αθλήματα. Όταν ήρθε το θέμα στη Βουλή, είχε αναφερθεί ότι δεν υπήρχαν προπονητές στα νησιά Ρόδος, Κως, κτλ., όμως, τώρα, κύριε Υπουργέ, υπάρχουν οι αναπληρωτές εκπαιδευτικοί Φυσικής Αγωγής, που βρίσκονται σε όλα τα νησιά και ασκούν κατ’ εξαίρεση προπονητικό έργο. Γιατί δεν καταργείτε τον απαράδεκτο αυτό θεσμό του εκπαιδευτή;

Στο άρθρο 11, για τη διεύρυνση των απολαβών και προνομίων σε διακεκριμένους αθλητές, που κατέλαβαν από 1η έως 3η θέση, σε 1η έως 6η θέση στους Ολυμπιακούς Αγώνες, ελπίζω να ακούσατε το Σύλλογο των Ολυμπιονικών, όταν η ΔΟΕ αναγνωρίζει, ως Ολυμπιονίκη, στις θέσεις 1 ως 8. Δεν μπορεί εσείς να αναγνωρίζετε μόνο τις θέσεις 1 μέχρι 6. Σας το είπαν και άλλα Κόμματα, νομίζουμε ότι πρέπει να γίνει αυτή η ρύθμιση. Σας καλούμε να αποδεχθείτε αυτή την πρόταση των Ολυμπιονικών.

Στο άρθρο 10, κύριε Υπουργέ, με τη ρύθμιση αυτή, δεν επιλύνονται τα προβλήματα καταβολής δεδουλευμένων σε επαγγελματίες αθλητές των ερασιτεχνικών σωματείων, κυρίως του ποδοσφαίρου και ακολούθως, στο μπάσκετ, βόλεϊ και πόλο.

Στο άρθρο 17, η διάταξη αυτή ανοίγει την Κερκόπορτα, προκειμένου και άλλα αθλήματα, πλην του ποδόσφαιρου, μπάσκετ και βόλεϊ, να δημιουργήσουν επαγγελματικό σωματείο και ομοσπονδία.

 Στα άρθρα περί της βίας, είπαμε ότι είναι πολύ σκληρά και ότι με την καταστολή δεν γίνεται τίποτα. Χρειάζονται άλλα μέτρα.

 Και ένα τελευταίο. Το ότι βγαίνει το Βόλεϊ και μπαίνουν Τοξοβολία και Σκοποβολή, νομίζω και αυτό πρέπει να το ξαναδείτε, κύριε Υπουργέ. Σας ευχαριστώ πολύ .

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Βρούτσης.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):**  Ευχαριστώ πολύ.

Η παρέμβασή μου δεν έχει να κάνει με τις τοποθετήσεις των Εισηγητών, έχει να κάνει με την ενημέρωση της Επιτροπής για δύο - τρία θέματα, για τα οποία έπρεπε στην αρχή να τοποθετηθώ, απλά ξεκινήσαμε λίγο γρήγορα.

 Ήθελα, με την ευκαιρία αυτή, κύριε Πρόεδρε, ευχαριστώντας για την παραχώρηση χρόνου, πρώτον, να ευχαριστήσω τη Super League 1,τη Basket League, να ευχαριστήσω το Βόλεϊ. Να ευχαριστήσω τα σχολεία, τους καθηγητές. Να ευχαριστήσω τα Κόμματα, όλους! Όταν, χθες, πραγματικά σε όλη την Ελλάδα, από κοινού, πραγματοποιήσαμε διάφορες δράσεις, τις οποίες τις είδατε στη τηλεόραση, τιμήσαμε όλοι μαζί την Πανελλήνια Ημέρα Φιλάθλου. Είδαμε σε μεγάλους αγώνες της Super League 1, που έχουν και το μεγαλύτερο επικοινωνιακό ενδιαφέρον για τον κόσμο, να μπαίνουν μέσα και οι αθλητές, οι ποδοσφαιριστές με τα μπλουζάκια του Υπουργείου Αθλητισμού.

Και επειδή αυτά τα πράγματα είναι δράσεις, που μας ενώνουν, να θυμίσω ιστορικά, ότι στο πρώτο νομοσχέδιο για την αντιμετώπιση της αθλητικής βίας, το Φεβρουάριο του 2024, το οποίο είχε ευρεία αποδοχή από όλα τα Κόμματα - και τους ευχαριστώ, γιατί σήμερα αυτή η επιτυχία επιμερίζεται σε όλους όσους στήριξαν εκείνο το νομοσχέδιο - επαναλαμβάνω ότι όλοι βλέπουν σήμερα μια μεγάλη αλλαγή στην εικόνα των γηπέδων. Φανταστείτε το μεγάλο ντέρμπι ΠΑΟΚ- ΑΕΚ, με το αποτέλεσμα το συγκεκριμένο, σε άλλη χρονική στιγμή, πώς θα ήταν οι εξέδρες και πώς θα συμπεριφέρονταν οι φίλαθλοι. Το συζητάμε μεταξύ μας όλο αυτό, δεν είναι κάτι, το οποίο είναι κενό, είναι μια πραγματικότητα. Είχα κάνει αποδεκτή την πρόταση του ΣΥΡΙΖΑ, η οποία έλεγε να θεσπίσουμε την πρόταση τη συγκεκριμένη και αυτό ψηφίστηκε από όλους μας.

Και θυμίζω, γιατί τη διαδικασία την ξέρουμε, αν ήθελα, θα μπορούσα να μη δεχτώ την τροπολογία από τον ΣΥΡΙΖΑ και να τη βάλουμε, ως τροπολογία της Κυβέρνησης, να την κάνουμε αποδεκτή, αλλά ήθελα να στείλω το μήνυμα, ότι πάμε όλοι μαζί απέναντι στη βία και ότι ο αθλητισμός δεν έχει ούτε χρώμα, ούτε πρόσημο ιδεολογικό ή κομματικό και μας ενώνει όλους. Έτσι, προσπάθησα, από την πρώτη στιγμή της διαδικασίας, να εκκινήσω. Οι τοποθετήσεις μου ήταν πολύ μετριοπαθείς. Ακούω τα πάντα, στο πλαίσιο μιας όσο το δυνατόν πιο διευρυμένης θετικής στάσης, που πιστέψτε με, και σας λέω, ως ένας άνθρωπος, που έχει περάσει από δύσκολα χαρτοφυλάκια και δύσκολες στιγμές, το νομοσχέδιο δεν εμπεριέχει τίποτε, το οποίο να είναι θέμα, που να θίγει είτε Κόμμα, είτε να έχει αρνητικό πρόσημο. Όλα είναι θετικά, προσεγμένα. Είμαι πολύ μεθοδικός σε ό,τι κάνω και προσπαθώ στη δουλειά, με τους συνεργάτες μου, να βρίσκουμε τις λεπτομέρειες. Αγγίζουμε λεπτομέρειες, που δεν άγγιζε ποτέ κανένας.

Ταυτόχρονα, είναι και αποτέλεσμα προτάσεων από κάτω. Ο αθλητισμός που πρέπει να έχει μία ενιαία αντιμετώπιση, ενιαίους κανόνες, έχει κάποιες ιδιαιτερότητες. Δεν είναι όλα τα αθλήματα το ίδιο. Άρα, πρέπει να εξατομικεύουμε και στη βάση των ιδιαιτεροτήτων των αθλημάτων κάποια πράγματα και να τα στηρίζουμε, όπως είναι παραδείγματος χάρη, για τις δύο κυρίες, που δεν είναι δύο απλές κυρίες, είναι δύο Πρόεδροι Ομοσπονδιών. Δεν είναι καλό να λέμε «δύο κυρίες» υποτιμητικά. Είναι δύο Πρόεδροι Ομοσπονδιών. Δύο πραγματικά αξιολογότατα αθλητικά στελέχη, που τιμούν σήμερα τον αθλητισμό και έχουν ομόφωνες αποφάσεις των Ομοσπονδιών τους και ομόφωνες αποφάσεις των Σωματείων τους. Τι άλλο πρέπει να πει κάποιος;

Αποδείχθηκε ότι αυτό, το οποίο ακούγεται, ως φωνή διαμαρτυρίας, είναι ένα ανυπόστατο Σωματείο, που έχει χάσει και τη φίλαθλη ιδιότητα.

Εκεί στηρίζει η Αντιπολίτευση τα επιχειρήματά της; Σε ένα ανυπόστατο και ανύπαρκτο Σωματείο;

Σκεφτείτε ότι είναι ανύπαρκτο, άρα, είναι ένα πρόσωπο μόνο, το οποίο γράφει καταγγελίες, όχι τώρα, αλλά διαχρονικά. Σε όλα τα συγκεκριμένα αθλήματα, διαχρονικά έχει μία εμμονή με τη δικαιοσύνη, με τα δικαστήρια. Έχει καταδικαστεί, όπως ακούσατε εδώ πέρα. Μη στηρίζεστε εκεί πέρα.

Κι εγώ θα μπορούσα μην να ακούσω, αλλά άκουσα τη φωνή τους, γιατί δεν είμαι ειδικός στα θέματα του αυτοκινήτου. Άκουσα, όμως τις προτάσεις των Ομοσπονδιών, όπως οφείλω να κάνω. Τις ομόφωνες, ούτε καν πλειοψηφικές, οι οποίες ευθυγραμμίζονται με το παγκόσμιο σύστημα της FIA. Δηλαδή, ό,τι γίνεται στον υπόλοιπο κόσμο, πάμε να κάνουμε κι εδώ.

Μαζί με αυτό να σας πω ότι, γιατί το ακούμε και πραγματικά δεν είναι καλό, η κριτική είναι ευπρόσδεκτη. Εγώ μπορώ να ακούσω τα πάντα και ας πούμε και κάποια πράγματα, τα οποία δεν είναι έτσι ή δεν υπάρχει σωστή ενημέρωση. Καλοδεχούμενη η κριτική. Κι εγώ πρέπει να είμαι εδώ να ακούω την κριτική όποια κι αν είναι αυτή. Όμως, πιστέψτε με, η οργάνωση του ελληνικού αθλητισμού είναι από τις καλύτερες στην Ευρώπη και πρέπει να είμαστε υπερήφανοι. Εδώ και δύο χρόνια, το E-KOUROS αποτελεί τη μεγαλύτερη καινοτομία και μεταρρύθμιση του ελληνικού αθλητισμού και E-KOUROS δεν υπάρχει πουθενά, στην Ευρώπη. Υπουργοί, ομόλογοί μου, έχουν εντυπωσιαστεί με το ότι αυτή τη στιγμή ο κάθε Βουλευτής του Ελληνικού Κοινοβουλίου, ο κάθε Δήμαρχος, ο κάθε Περιφερειάρχης, το κάθε Κόμμα, αυτόνομα, μπορεί να μπει στο Υπουργείο Αθλητισμού και να δει την καταγραφή του ελληνικού αθλητισμού ψηφιακά, ανά Σωματείο, με αθλητές, με ό,τι πιο σύγχρονο υπάρχει. Καμία χώρα της Ευρώπης δεν διαθέτει τέτοια συστήματα. Αυτό ήθελα να πω.

Μην αδικούμε τους εαυτούς μας στην προσπάθεια να κάνουμε αντιπολίτευση. Πρέπει να γίνεται αντιπολίτευση. Πρέπει να ασκούμε κριτική. Δεν μπορεί να είναι όλα τέλεια. Το λέω εγώ. Αλλά, όταν κάνουμε αυτή την αντιπολίτευση, μην αδικούμε αυτά, που έχουμε καταφέρει όλοι μαζί, και τα ακυρώνουμε στο βωμό μιας προσπάθειας κομματικής αξιοποίησης.

Μένω εδώ, κύριε Πρόεδρε, με το τελευταίο, ως προσθήκη, που είναι επίσης σημαντικό. Την Κυριακή, είδαμε όλοι τους αγώνες και είδαμε σε έναν αγώνα να γίνονται επεισόδια. Επιβεβαιώνεται εδώ, πρώτον, η ανάγκη της αντιμετώπισης της αθλητικής βίας με μέτρα.

Δεύτερον, η αντιμετώπιση της αθλητικής βίας είναι διαρκής, δεν τελειώνει ποτέ.

Τρίτον, υπάρχουν αυτοί που λέγανε και όσοι ακόμα λένε ότι μέσα στα γήπεδα έχει σταματήσει η βία και βρίσκεται εκτός γηπέδων. Αυτό το επιχείρημα άκουγα συνέχεια, αλλά η θέση μου είναι ότι η βία εκκολάπτεται μέσα στα γήπεδα – αποδείχθηκε, με αυτό που έγινε, στο συγκεκριμένο αγώνα, ότι εκκολάπτεται μέσα στα γήπεδα, με την οργανωμένη αυτή χουλιγκανική συμπεριφορά.

Το τελευταίο, που θα ήθελα να πω, είναι ότι με το νομοσχέδιο, που ψηφίζουμε, αγαπητοί μου συνάδελφοι και την αλλαγή ρότας, που βάζουμε πλέον στις κυρώσεις, θα πέσει βαρύς πέλεκυς, αμείλικτος, στις ταυτοποιήσεις, που θα γίνουν, δια μέσου των καμερών, που έχουμε μόνο στην Α΄ Εθνική - αυτό ήταν γεγονός Β΄ Εθνικής - αλλά ως εκ του θαύματος το βιντεοσκοπούσε η κρατική τηλεόραση. Τα αρμόδια όργανα, αυτή τη στιγμή, που μιλάμε, προσπαθούν να ταυτοποιήσουν αυτούς, οι οποίοι προξένησαν αυτά τα γεγονότα. Είμαι σίγουρος ότι θα έχουμε αισιόδοξο τέλος. Από την ώρα, που ταυτοποιηθούν, οι κυρώσεις θα είναι πάρα πολύ σκληρές. Το μήνυμα, που θα δοθεί, θα είναι τρομακτικό, σε όλους τους φιλάθλους, όλων των ομάδων, όλων των κατηγοριών. Θα είναι παραδειγματικού χαρακτήρα. Αυτό που συνέβη, την Κυριακή, ήταν απαράδεκτο και θα αντιμετωπιστεί έτσι, αμείλικτα, σκληρά, μεμονωμένα, για να στείλουμε το ισχυρό μήνυμα όλοι μαζί.

Σας ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Υπουργέ.

Το λόγο έχει η κυρία Κοντοτόλη

**ΜΑΡΙΝΑ ΚΟΝΤΟΤΟΛΗ (Ειδική Αγορήτριας της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε στην τέταρτη συνεδρίαση της Επιτροπής, στη β’ ανάγνωση του νομοσχέδιου για τον αθλητισμό, που περιέχει ορισμένες διατάξεις, που κινούνται προς σωστή κατεύθυνση, αλλά κατά τα λοιπά, αποτελεί ένα νομοσχέδιο, που περιέχει αποσπασματικές διατάξεις, διορθώνει κάποιες αστοχίες προηγούμενων νομοθετικών παρεμβάσεων της Κυβέρνησης και περιλαμβάνει ορισμένες φωτογραφικές διατάξεις.

Ας δούμε τώρα, σε μία δεύτερη ανάγνωση, τι φέρνει αυτό το σχέδιο νόμου.

Οι διαιτητές και οι κριτές, στο άρθρο 3, μπορούν πλέον να συμμετέχουν σε διοικήσεις σωματείων του αθλήματός τους. Επιπλέον, καταργείται το κώλυμα για τη συμμετοχή εμπόρων αθλητικών ειδών στα διοικητικά συμβούλια του Μηχανοκίνητου Αθλητισμού. Και εγώ θα ξαναρωτήσω: Πώς θα διασφαλίζεται η αμεροληψία και η αντικειμενική κρίση των διαιτητών; Γιατί υπονομεύετε τη διαφάνεια στον αθλητικό χώρο;

Αυτά είναι δύο ερωτήματα, που είχα κάνει και την προηγούμενη φορά. Προκαλεί εντύπωση ότι το θέμα της συνολικής εξαίρεσης όσων επιτελούν διαιτητικό έργο στο Μηχανοκίνητο Αθλητισμό το είχε φέρει σε παρόμοια Επιτροπή, ο προκάτοχός σας, κύριε Υπουργέ, το 2019. Τελικά, όμως, μετά την επεξεργασία στην Επιτροπή, εξαίρεσε μόνο τους κριτές και την αλυτάρχη. Προφανώς, υπήρχε πρόβλημα τότε και προέβη σε αυτή τη διάκριση. Τώρα, εσείς έρχεστε και τους εξαιρείτε όλους. Τι έχει αλλάξει από τότε;

Επιπλέον, ο Μηχανοκίνητος Αθλητισμός είναι ένας κλάδος, με τεράστια οικονομικά συμφέροντα. Το να δίνουμε τη δυνατότητα σε εμπόρους να έχουν ρόλο στις διοικήσεις είναι σαν να βάζουμε τους ιδιοκτήτες στοιχηματικών εταιρειών να ρυθμίζουν το ποδόσφαιρο. Δεν είναι πρόδηλο ότι εδώ υπάρχουν αντικρουόμενα συμφέροντα;

Γιατί δεν λαμβάνετε υπόψη τη θύελλα αντιδράσεων, που εκφράστηκε, σε όλες τις προηγούμενες συζητήσεις για τα θέματα αυτά;

Σε ό,τι αφορά το άρθρο 4. Η ψηφιοποίηση των σωματείων είναι κίνηση προς τη σωστή κατεύθυνση, υπό την αίρεση ότι θα προβλεφθούν τα κατάλληλα μέτρα τεχνογνωσίας, για τη στήριξη και διαχείριση, ιδίως, των μικρών σωματείων.

Το ίδιο και ως προς το άρθρο 5, σχετικά με τις συνέπειες μη εγγραφής των αθλητικών σωματείων στο Ηλεκτρονικό Μητρώο.

Τα άρθρα 6, 7 και 8 κινούνται προς τη σωστή κατεύθυνση.

Το άρθρο 9, το είπα και στην πρώτη συνεδρίαση και θα το επαναλάβω, διευκολύνει τους προπονητές ατόμων με αναπηρία, διάταξη, με την οποία φυσικά και συμφωνούμε. Όμως, αμέσως μετά και μέσα στο ίδιο άρθρο, υποβαθμίζετε τις προϋποθέσεις για την άσκηση του επαγγέλματος του προπονητή, καταργείτε την απαίτηση απολυτηρίου λυκείου για όσους απέκτησαν δίπλωμα, πριν το 2021 και θέτετε, ως ελάχιστη αμοιβή, το ποσό των 250 ευρώ, που αποτελεί από μόνο του ντροπή για οποιοδήποτε επάγγελμα. Γιατί χρησιμοποιείτε νομοτεχνικά κόλπα, για να περάσετε διατάξεις, που από μόνες τους θα δημιουργούσαν σφοδρές αντιδράσεις και για το λόγο αυτόν τις φέρνετε μαζί με άλλες, μέσα σε ένα άρθρο;

Εγώ το ξαναλέω, θα είναι καλό να χωρίσετε το άρθρο αυτό, για τους προπονητές ΑμεΑ, και να ξέρετε ότι θα το ψηφίσουμε όλοι.

Ερωτηματικά προκαλεί και η διάταξη του άρθρου 10, μαζί με την ψηφιακή κάρτα του αθλητή, που είναι σωστή αυτή η πρωτοβουλία, που φέρατε, καθώς και τη συμμετοχή αλλοδαπών αθλητών στο Μηχανοκίνητο Αθλητισμό, δημιουργώντας περίεργους συνειρμούς. Γιατί δεν αντιμετωπίζετε ξεχωριστά αυτά τα δύο εντελώς διαφορετικά θέματα; Αυτή η τακτική της νομοθέτησης- πακέτο δημιουργεί πολλά ερωτήματα. Σπάστε και εδώ το άρθρο, κύριε Υπουργέ, ώστε να ψηφίσουμε τις θετικές διατάξεις και μην μας βάζετε το μαχαίρι στο λαιμό.

 Το άρθρο 11 κινείται θετικά και προτείνουμε την επέκταση των κατηγοριών αθλητών, που λαμβάνουν επιβράβευση ή δικαιούνται διορισμό έως και την 8η θέση, όπως το είπαν όλοι.

 Στο άρθρο 12, η προϋπόθεση για επιχορηγήσεις των αθλητικών φορέων είναι να μην υπάρχουν οφειλές στα αθλητικά κέντρα. Σωστό, αλλά αμέσως μετά αρχίζουν οι εξαιρέσεις. Αν το ποσό είναι κάτω από 10.000 ευρώ, γίνεται αναφορά μισθοδοσίας, αν πρόκειται για συγκεκριμένους φορείς. Οι κανόνες πρέπει να είναι σαφείς και να ισχύουν για όλους και όχι να αφήνουν παραθυράκια για κάποιους και εμπόδια για άλλους.

 Τα άρθρα 13-29 και τα άρθρα 31-32 κινούνται προς τη σωστή κατεύθυνση.

 Άρθρο 30. Οι Αθλητικές Ανώνυμες Εταιρείες μπορούν να συμψηφίσουν οφειλές με έξοδα επισκευών και εγκαταστάσεων, χωρίς προηγούμενη έγκριση της Επιτροπής Επαγγελματικού Αθλητισμού. Εδώ ποιον εξυπηρετεί; Πρόκειται, για μία ρύθμιση, που αν δεν συνοδεύεται από αυστηρούς ελέγχους, μπορεί να οδηγήσει σε σοβαρές καταχρήσεις, καθώς απαιτούνται μηχανισμοί διαφάνειας.

 Πάμε και στο άρθρο 33, όπου, αν εμπίπτεις στις εξαιρέσεις του άρθρου 12, για τις οφειλές στο αθλητικό κέντρο και αν δεν συμψηφίσεις τα χρέη σου, με το άρθρο 30, αλλά έχεις να λαμβάνεις π.χ. μέρισμα από το παίγνιο ΣΤΟΙΧΗΜΑ, αυτό πια είναι ακατάσχετο. Το να είναι ακατάσχετα τα ποσά από τα έσοδα των τυχερών παιγνίων δημιουργεί ερωτήματα για τη διαχείρισή τους και η διαφάνεια στη διάθεση αυτών των χρημάτων είναι αδιαπραγμάτευτη.

 Έρχομαι, κυρίες και κύριοι συνάδελφοι, κύριε Υπουργέ, στο Β` Μέρος του νομοσχεδίου, περί ενίσχυσης του πλαισίου Αντιμετώπισης Αθλητικής Βίας. Νέες ρυθμίσεις για την αθλητική βία, καθώς το είπαμε και τις προάλλες, νέες ρυθμίσεις, νέοι νόμοι ξανά και ξανά, αλλά εδώ να είμαστε ειλικρινείς. Όπως είπε και ο κύριος Υπουργός, προηγουμένως, πάλι στον αγώνα της Κυριακής, προέκυψαν επεισόδια. Η αθλητική βία δεν αντιμετωπίζεται μόνο με προσθήκες νέων νόμων. Η καταστολή από μόνη της δεν αρκεί. Το πρόβλημα εδώ είναι βαθύτερο και πρέπει να βρεθούν ουσιαστικές λύσεις. Χρειάζεται εκπαίδευση φιλάθλων από πολύ μικρή ηλικία, ενίσχυση και επένδυση σε θέματα παιδείας και αγωγής, υπό την ευρεία έννοια, συνεργασία ομάδων, Αστυνομίας και φιλάθλων.

 Το νομοσχέδιο, που συζητάμε σήμερα, έχει θετικές πλευρές. Περιλαμβάνει ρυθμίσεις, που μπορούν να συμβάλλουν στη βελτίωση του αθλητικού περιβάλλοντος, όμως παράλληλα υπάρχουν διατάξεις, που δημιουργούν εμπόδια, που αφήνουν παραθυράκια και που χρειάζονται βελτιώσεις. Δεν απορρίπτουμε ό, τι θετικό υπάρχει στο νομοσχέδιο, αλλά δεν μπορούμε και να αγνοούμε τα κενά και τις δυσλειτουργίες.

 Ο ρόλος μας είναι να τα επισημαίνουμε και να απαιτούμε διορθώσεις, ώστε το τελικό αποτέλεσμα να υπηρετεί, πραγματικά, τον αθλητισμό, τους ανθρώπους του, τους αθλητές, τα σωματεία και όλους όσους καθημερινά δίνουν μάχη στα γήπεδα, στις ακαδημίες και στις κερκίδες. Χρειάζεται τόλμη, χρειάζεται διάλογος και προθυμία, για αλλαγές, που θα εξυπηρετούν το κοινό καλό και όχι μεμονωμένα συμφέροντα. Ο αθλητισμός, ξέρετε, δεν αποτελεί ιδιοκτησία κανενός. Σε έναν αθλητισμό για λίγους δεν χωράει κανείς. Ανήκει σε όλους και είναι η ευθύνη όλων μας να τον μεγαλώσουμε και να τον θωρακίσουμε, με τον καλύτερο δυνατό τρόπο. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κυρία Κοντοτόλη.

Τον λόγο έχει ο κύριος Εμμανουήλ Συντυχάκης, Ειδικός Αγορητής της Κ.Ο. «Κομμουνιστικό Κόμμα Ελλάδας».

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Τα περισσότερα ζητήματα, που εισάγει το παρόν σχέδιο νόμου είναι τα εξής: Για τα αθλητικά σωματεία, η ασφυκτική τους υποχρηματοδότηση, το ηλεκτρονικό μητρώο και τα εμπόδια για την αθλητική τους αναγνώριση, που παραμένουν και ενισχύονται, παρά τις αντιθέτου διακηρύξεις, σε σχέση με την πλατφόρμα «E-KOUROS».

Ο ηλεκτρονικός τζόγος και η αναγόρευσή του σε άθλημα.

Οι σκανδαλώδεις ρυθμίσεις για το Μηχανοκίνητο Αθλητισμό.

Το χτύπημα των επαγγελματικών δικαιωμάτων των πτυχιούχων προπονητών Τ.Ε.Φ.Α.Α., με το πρόσχημα μιας αναγκαίας, κατά τα άλλα, ρύθμισης, σε σχέση με τα άγονα νησιά, εμείς θα προσθέταμε και των ορεινών περιοχών της χώρας.

Η εγκατάλειψη των αθλητικών εγκαταστάσεων και η έλλειψη σύγχρονων αθλητικών υποδομών, που να καλύπτουν το σύνολο των αθλητικών αναγκών.

Το ευνοϊκό καθεστώς αδειοδότησης για τη χρήση τους από τις Π.Α.Ε. και τις Κ.Α.Ε., καθώς και οι ρυθμίσεις, με την αυστηροποίηση ποινών, που επικαλείται η Κυβέρνηση για την αντιμετώπιση της οπαδικής βίας, που, όχι μόνο δεν μειώνουν, αλλά αντίθετα οξύνουν το πρόβλημα και πολλά άλλα ζητήματα, που θίγει το παρόν σχέδιο νόμου.

Θα λέγαμε ότι όλα αυτά έρχονται, ως το αποτέλεσμα του εμπορευματοποιημένου αθλητισμού, που ούτε κατά διάνοια διανοείται η Κυβέρνηση, ανεξαρτήτως του ποιος είναι στον υπουργικό θώκο, να τα αγγίξει.

Και απόδειξη, επιπλέον, το γεγονός ότι αυτό το νομοσχέδιο δεν ασχολείται καθόλου με τη στήριξη του πυρήνα του ερασιτεχνικού αθλητισμού και αναφέρομαι πολύ συγκεκριμένα στο σχολικό, στον εργασιακό αθλητισμό, για να μην πω και άλλες περιπτώσεις σε άλλους τομείς και την ενίσχυση γενικότερα του ερασιτεχνικού αθλητισμού, με γενναία χρηματοδότηση σωματείων και ομοσπονδιών, σε σύγχρονες αθλητικές εγκαταστάσεις, για τη δωρεάν και ασφαλή άθληση των νέων, καθώς και ανθρώπων κάθε ηλικίας.

Αυτό είναι έτσι λίγο το συμπέρασμα, που βγαίνει και κατά τη διάρκεια της συζήτησης, αλλά και από τα γραφόμενα, βέβαια, του νομοσχεδίου κατ’ άρθρον και της Αιτιολογική Έκθεσης.

Τώρα, επιτρέψτε μου, να θίξω ορισμένα ζητήματα, πολλά θίχτηκαν από την πλευρά μας και στις τρεις προηγούμενες συνεδριάσεις της Επιτροπής μας.

Επιτρέψτε μου, όμως, να κεντράρω πάλι σε ορισμένα ζητήματα ή σε κάποια καινούργια, που τέθηκαν, κατά τη διάρκεια των συζητήσεων, που έγιναν και κατά την ακρόαση των φορέων.

Πρώτον. Οι μέχρι σήμερα συνεδριάσεις της Επιτροπής μας συνοδεύτηκαν με τον αντιδημοκρατικό αποκλεισμό φορέων, το συστηματικό αποκλεισμό κάθε αντίθετης άποψης, όπως του Πανελλήνιου Συλλόγου Επαγγελματιών Αθλητισμού και Άσκησης (Π.Σ.Ε.Α.Α) των πτυχιούχων της πανεπιστημιακής σχολής των Τ.Ε.Φ.Α.Α..

Απαράδεκτο και εδώ, πρέπει να δώσει εξηγήσεις ο Υπουργός και όχι μόνο ο Υπουργός, η Κυβέρνηση συνολικά, διότι και ο προηγούμενος Υπουργός, ο κ. Αυγενάκης, έκανε το ίδιο, που είναι κατά σύστημα, λοιπόν, γι’ αυτό η Κυβέρνηση αποκλείει αυτόν το συγκεκριμένο φορέα, που είναι υπαρκτός. Κύριε Υπουργέ, επειδή επικαλείστε την ανυπαρξία κάποιων, σας λέω ότι είναι υπαρκτός, υπαρκτότατος, καθώς και ο Σύνδεσμος Αθλητών Μηχανοκίνητου Αθλητισμού Ελλάδας (Σ.Α.Μ.Α.Ε.).

Κύριε Υπουργέ, να σας πω κάτι. Δεν είσαστε εσείς ο έξυπνος και εμείς είμαστε οι βλάκες, δεν είμαστε οι αδαείς. Αφήστε τα, λοιπόν, αυτά. Αυτές τις περικοκλάδες, που κάνετε στις τοποθετήσεις σας, διακόπτοντας ή ανάμεσα στους Εισηγητές, αφήστε τα. Σπιλώνετε ανθρώπους, με ανυπόστατες κατηγορίες και, μάλιστα, χωρίς να έχουν και το δικαίωμα της υπεράσπισης του εαυτού τους. Τους απαγορεύσατε, δεν τους δώσατε το δικαίωμα να βρίσκονται σήμερα εδώ και να τοποθετηθούν. Ήταν μια πρόταση όλων, αν δεν κάνω λάθος, των Κομμάτων της Αντιπολίτευσης.

Γιατί το αρνηθήκατε αυτό; Αν δεν έχετε κάτι να φοβηθείτε, γιατί το αρνηθήκατε;

Γιατί; Το ερώτημα είναι πολύ εύλογο.

 Θα έλεγα, γιατί θα αδικήσω τον Υπουργό, όντως, εάν το περιορίσω στο πρόσωπό του, ότι είναι η ίδια πρακτική απόκρυψης της αλήθειας με το έγκλημα στα Τέμπη, χωρίς να ταυτίζω τα γεγονότα, αλλά την πρακτική, το ότι απαγορεύει η Κυβέρνηση να ακουστεί η διαφορετική άποψη. Είναι η ίδια περίπτωση με τα Τέμπη, που είχε ξεσηκώσει θύελλα αντιδράσεων, σε όλη τη χώρα, απανταχού στον Ελληνισμό και αυτές οι πρακτικές σάς στιγματίζουν, αξιολογούνται αυτές οι πρακτικές και θα το πληρώσετε το τίμημα. Εδώ θα είμαστε.

Είπατε, προηγουμένως, συνεχίσατε το ίδιο βιολί, στον ίδιο καμβά, ότι η ΣΑΜΑΕ είναι ένας ανύπαρκτος, απαξιωμένος Σύνδεσμος.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού)**: Εσείς το λέτε. Δεν είπα όνομα, είπα γενικά.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):**  Ελάτε τώρα, δεν είμαστε μικρά παιδιά εδώ, αφήστε τα αυτά. Αφήστε αυτές τις ντρίπλες τώρα.

Κατ’ αρχήν, σας έχουν επιδώσει από το συγκεκριμένο Σύνδεσμο, τον οποίο αποκλείσατε, επιστολή, την οποία, αυτή τη στιγμή, την έχω στα χέρια μου και θα την παραδώσω στα πρακτικά, υπογραφές από σχεδόν 70 – αν δεν κάνω λάθος – άτομα, που αντιτίθενται στις συγκεκριμένες διατάξεις, 70 αθλητές, γονείς αθλητών κ.λπ..

Ε, πώς είναι ανύπαρκτοι αυτοί οι άνθρωποι ή είναι θέμα συσχετισμού αριθμητικού, αν είναι λίγοι ή πολλοί;

 Ξέρετε, τις μεγάλες κοινωνικές αλλαγές, παγκοσμίως, τις έκαναν λίγοι, δεν τις έκαναν πολλοί. Θέλω να πω, ότι τα προβλήματα, που αναλύουν, είναι υπαρκτά και στο κάτω - κάτω να σας πω ότι είναι και ο μόνος φορέας, που απευθύνεται και μας στέλνει και υλικό. Πού είναι η ΟΑΜΕ και η Α.ΜΟΤ.Ο.Ε. να μας στείλει υλικό, να καταλάβουμε περί τίνος πρόκειται;

 Απαξίωσαν εντελώς να μας στείλουν κάποια e-mail από το υλικό τους και τα λοιπά, έτσι ώστε να μας ενημερώσουν και να έχουμε μια αμφίδρομη επικοινωνία, για να καταλάβουμε ποιες είναι οι σκέψεις τους και οι απόψεις τους.

Αν μετά από όλα αυτά, κύριε Υπουργέ, δεν αποσύρετε το άρθρο 3, παράγραφοι 4 και 7, που εξαιρεί το Μηχανοκίνητο Αθλητισμό από το καθεστώς των κωλυμάτων και των ασυμβιβάστων στη διαιτησία και το άρθρο 10, παράγραφος 1, «περί συμμετοχής αλλοδαπών αθλητών σε πρωταθλήματα τοπικού, περιφερειακού ή πανελλαδικού επιπέδου», τότε, προφανώς, προκύπτουν ζητήματα, ζητήματα διαφάνειας, ζητήματα, που μπορούν, υπό συγκεκριμένες συνθήκες και προϋποθέσεις, να δούμε μια εμφάνιση του φαινομένου της βίας και σε αυτό το άθλημα, πέρα από το ότι περαιτέρω εμπορευματοποιείται το ίδιο το άθλημα, ενώ προφανώς θα προκύψουν και άλλα ζητήματα.

 Μη γελάτε, γιατί γελάτε; Να μη γελάτε καθόλου.

 Δηλαδή, γιατί σας φαίνεται παράξενο, όταν σας λένε ότι κάνετε τα στραβά μάτια, ενώ υπάρχουν κατηγορίες για σκιώδεις επιδιώξεις, σε σχέση με το Ράλι Ακρόπολις, που ξέρετε ότι παίζονται εκατομμύρια ευρώ, για να μην πω δισεκατομμύρια;

 Αποσύρετε, λοιπόν, αυτές τις διατάξεις, υπάρχει χρόνος να το επανεξετάσετε. Θα έρθει σύντομα, όπως έχετε πει, το νέο αθλητικό νομοσχέδιο. Μέχρι τότε, ανοίξτε έναν ουσιαστικό διάλογο, μην είστε αρνητικός, χωρίς αποκλεισμούς αθλητών και γονέων, προκειμένου να συζητήσουμε, να καταθέσουμε προτάσεις, για την πραγματική πρόοδο αυτού του αθλήματος.

Στην αιτιολογία σας, προκειμένου να τεκμηριώσετε την ορθότητα μιας φωτογραφικής διάταξης, είπατε, κύριε Υπουργέ, συνηγορώντας με θέρμη για τα όσα ισχυρίστηκαν οι εκπρόσωποι της ΟΜΑΕ και της Α.ΜΟΤ.Ο.Ε., ότι η FIA επιτρέπει στα αιρετά μέλη των οργάνων να είναι Αγωνοδίκες. Υπάρχουν παραδείγματα, όπως του Προέδρου της FIA, που ερευνάται η περίπτωση αλλοίωσης αποτελέσματος και παρέμβασης στο Grand Prix της Σαουδικής Αραβίας και πιθανά να εκπέσει του αξιώματος.

 Πάλι γελάτε; Εντάξει. Απαντήστε, όμως. Δεν απαντάτε επί της ουσίας των ζητημάτων, που σας θέτουμε, που είναι μία περίπτωση, που καταρρίπτει την αιτιολογία, περί εναρμόνισης με τη Διεθνή Ομοσπονδία.

Η Διεθνής Ομοσπονδία απαγορεύει διά ροπάλου οποιαδήποτε εμπλοκή με αποτελέσματα αγώνα και η απόδειξη είναι αυτή ακριβώς, όπως και άλλα παραδείγματα, που μπορώ να σας φέρω, αλλά δεν είναι για να σπαταλάμε χρόνο, δεν θα μου το επιτρέψει και καλά θα κάνει, ο κ. Πρόεδρος.

Το δεύτερο ζήτημα, που θέλω να θίξω. Αναφερθήκαμε στις χρηματικές επιβραβεύσεις των διακριθέντων αθλητών, καθώς και στο διορισμό διακριθέντων αθλητών, θεωρώντας άδικο, ως εξαιρετική αγωνιστική διάκριση τους Ολυμπιονίκες, ως την 8η θέση. Έτσι όντως είναι, αλλά στα προνόμια επιβραβεύετε μόνο τους έξι πρώτους.

Δεν είναι σωστό αυτό, πρέπει να τροποποιηθεί και να εναρμονιστεί με τη θεώρηση των Ολυμπιονικών έως τους οκτώ πρώτους. Πρέπει να κάνετε δεκτή αυτή την προτεινόμενη αλλαγή, το προτείνει, άλλωστε, και ο Σύλλογος Ελλήνων Ολυμπιονικών, και μάλιστα να ισχύσει η αναδρομικότητα των βραβεύσεων εξαιρετικών αθλητικών επιδόσεων, αναφέρομαι στην παροχή οικονομικής επιβράβευσης και διορισμό στο δημόσιο, από 1η Ιουλίου 2012, αντί 1η Ιουλίου 2024, που προβλέπει η παρούσα ρύθμιση και διεύρυνση των λοιπών αθλητών, που διακρίθηκαν σε Ολυμπιακούς και Παραολυμπιακούς αγώνες, όσο και μεταξύ αθλητών, που διακρίθηκαν σε Ολυμπιακούς Αγώνες, αμιγώς.

Αναφερόμαστε σε πολύ συγκεκριμένα πρόσωπα, γι’ αυτό λέμε, από το 2012, όπως είναι ο Λεμπέσης, η Ασουμανάκη, η Νικολαΐδου, ο Πέτρου, ο Μαγδανής, ο Γιάνναρος, ο Αγγελόπουλος, η Κυρίδου, μέχρι το 2021, είναι όλα αυτά τα πρόσωπα.

Το τρίτο ζήτημα για τις αθλητικές εγκαταστάσεις. Ένα από τα μεγάλα θύματα της κρατικής υποχρηματοδότησης και υποσυντήρησης και τα μαζικά λουκέτα, που επέβαλαν, τα προηγούμενα χρόνια, οι πολιτικές διαχρονικά όλων των κυβερνήσεων και της επιλεκτικής παραχώρησης σε ΠΑΕ και ΚΑΕ, σας τα έθεσα αυτά τα ζητήματα και στην προηγούμενη συνεδρίαση, είναι περιοχές σε όλη την Ελλάδα, που έχουμε σοβαρά προβλήματα, στην Κέρκυρα, στις Σέρρες, στην Κρήτη.

Σας έθεσα το ζήτημα με τον Άγιο Κοσμά, δεν είπατε κουβέντα, σας τσίγκλησα, ήταν σαν να μη σας ρώτησα. Πού είναι οι υποδομές άθλησης και ψυχαγωγίας για όλο το λαό, αυτά έλεγε η Κυβέρνηση, όχι μόνο του Ελληνικού, αλλά και όλης της Αττικής. Σ’ αυτόν το χώρο, ο Πομάνσκι, τον οποίο επαινέσατε, την προηγούμενη φορά, και καλά κάνατε, προπονούσε πρωταθλητές, που έκαναν με τις διακρίσεις τους περήφανο το λαό της χώρας μας, παρ’ όλες τις ελλείψεις σε υποδομές. Στη θέση αυτού του «κοσμήματος», που ήταν το Αθλητικό Κέντρο του Αγίου Κοσμά, τι φέρατε; Φέρατε 27 βίλες VIP, αυτό κάνατε, ούτε τούβλο δεν έχει μπει για τις υποδομές άθλησης και ψυχαγωγίας.

Για τους εργαζόμενους του ΣΕΦ, επίσης δεν είπατε κουβέντα, προχθές, παρόλο που επίσης σας τσίγκλησα και επειδή υπάρχουν τα έγγραφα, με υπογραφή του κυρίου Μαυρωτά, στις 6.12.2024, που απαντάει, υποθέτω, και για λογαριασμό δικό σας, γιατί σας αναφέρει και λέει ότι ο κ. Βρούτσης λέει «ότι δεν συντρέχουν λόγοι ανησυχίας, υπάρχει εκφρασμένη δέσμευση της πολιτικής ηγεσίας του Υπουργείου Αθλητισμού για πλήρη διασφάλιση των θέσεων εργασίας, των εργασιακών και ασφαλιστικών δικαιωμάτων των μελών και μάλιστα θα κατατεθεί και σχετική νομοθετική ρύθμιση». Ισχύει; Γιατί δεν την καταθέσατε; Από 6.12.2024, είχατε όλο το χρόνο να την καταθέσετε σ’ αυτό το νομοσχέδιο. Θα έρθει, θα γίνει αυτή η τροπολογία;

Για τις αθλητικές εγκαταστάσεις στην Κρήτη, θα ήθελα να σας πω. Παρακολουθούμε εμβρόντητοι αυτή τη σφαγή του πρώην και του νυν Υφυπουργού, για το τι έκανε ή δεν έκανε, στην Κρήτη. Κύριε Υπουργέ, στην Κρήτη, αυτή τη στιγμή, γίνεται μια δημοσιογραφική κόντρα για τον νυν και τον πρώην Υφυπουργό Αθλητισμού.

Εμείς, λοιπόν, λέμε ότι δεν είναι ούτε ο πρώην, ούτε ο νυν, είναι η πολιτική της Κυβέρνησης της Νέας Δημοκρατίας για τα σοβαρά προβλήματα, που υπάρχουν, στη συντήρηση, λειτουργία και ασφάλεια των αθλητικών εγκαταστάσεων.

 Ξέρετε, γιατί το λέω, κύριε Πρόεδρε; Διότι, βρισκόμαστε σε σεισμική έξαρση, νότια και βόρεια της Κρήτης, στις Κυκλάδες και αυτή τη στιγμή, προφανώς, υπάρχει αναγκαιότητα να ελεγχθούν όλα τα αθλητικά κέντρα είτε είναι εθνικά είτε δεν είναι εθνικά, διότι πολύ πιθανόν να έχουμε σοβαρά ατυχήματα. Αναφέρομαι στο Παγκρήτιο Στάδιο, το οποίο έχει πολύ σοβαρά ζητήματα. Έχουμε κάνει και σχετική ερώτηση, ως Κ.Κ.Ε..

Επίσης, κάτι που πρέπει να απαντήσετε, που αφορά την κρατική χρηματοδότηση. Δεν υλοποιήθηκε ποτέ η προγραμματική Σύμβαση, με την οποία η Γενική Γραμματεία ανέλαβε την υποχρέωση να καταβάλει 300.000 ευρώ στο Δήμο, για τη συντήρηση του Σταδίου. Άλλες 100.000 ευρώ για τη διοργάνωση αθλητικών εκδηλώσεων και ακόμα 500.000 με την υπογραφή της Σύμβασης.

Για τις αθλητικές εγκαταστάσεις, όπου Χανιώτες πρωταθλητές στη σφυροβολία, που αγωνίζονται στους Ολυμπιακούς Αγώνες, όπως ο Χρήστος Φραντζεσκάκης και ο Μιχάλης Αναστασάκης -καθώς και άλλοι αθλητές υψηλού επιπέδου- προπονούνται στα χωράφια και σε αμμόλοφους, στις παραλίες των Χανίων. Τι έχει κάνει, μέχρι σήμερα, το Υπουργείο Αθλητισμού ή τι προτίθεται να κάνει η Κυβέρνηση γι’ αυτά τα ζητήματα;

 Τι έχει κάνει για το Αθλητικό Κέντρο στα Κουνουπιδιανά Ακρωτηρίου Χανίων, επειδή δεν υπάρχει δεσμευμένη χρηματοδότηση, παρά τις υποσχέσεις της Κυβέρνησης της Νέας Δημοκρατίας, αν και είναι έτοιμες οι μελέτες, σε σχέση με την αποκατάσταση του κλειστού κολυμβητηρίου, που φτιάχτηκε την εποχή των Ολυμπιακών Αγώνων;

Τέλος, υπάρχει ένα αίτημα από τον Π.Ο.Η. «ΚΑΣΤΡΟ». Είναι ένα από τα μεγαλύτερα πρωταγωνιστικά σωματεία στο ποδήλατο, στο Ηράκλειο, με πολύ μεγάλες επιτυχίες, που έχει ένα πάγιο αίτημα για την κατασκευή ποδηλατοδρόμου, στο Ηράκλειο της Κρήτης.

Βλέπετε πόσες εκκρεμότητες υπάρχουν, που εμείς, τουλάχιστον, ως Κ.Κ.Ε, έχουμε εντοπίσει και ζητούν προφανώς απάντηση, λύσεις, σε αυτά τα σοβαρά προβλήματα, που απασχολούν τον αθλητισμό, γενικότερα και ειδικά τον ερασιτεχνικό αθλητισμό; Ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Συντυχάκη. Όσον αφορά το Προεδρείο, το ότι δεν εκλήθη ο Σύνδεσμος, που είπατε, η απάντηση είναι ότι καλύφθηκε από την Ομοσπονδία. Δεν υπήρχε λόγος νομιμότητας ή κάτι άλλο. Η Ομοσπονδία υποτίθεται είναι το επιβλέπον και καλύπτει το Σωματείο.

Κύριε Υπουργέ, έχετε το λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού)**: Τη συμπεριφορά του Κομμουνιστικού Κόμματος την ξέρουμε, διαχρονικά. Δεν τη σχολιάζω. Τις απόψεις του, περί δημοκρατίας, την ξέρουμε. Το τι θα συμβεί, αν ό μη γένοιτο, ποτέ κυβερνήσει, το ξέρουμε. Θα ξεχάσουμε τη λέξη «δημοκρατία», «συμμετοχή», «διάλογο». Αλλά εδώ, σήμερα, η δημοκρατία, που έχουμε κατακτήσει στην Ελλάδα, έχει διαφορετική λειτουργία. Ανέχεται τους πάντες, ακούει τους πάντες. Καλεί τους πάντες. Παραδείγματος χάρη, έπρεπε να τοποθετηθεί σε 15 λεπτά ο κύριος Συντυχάκης και μίλησε 30 λεπτά. Αυτό είναι δημοκρατία. Έπρεπε να καλέσουμε 10 φορείς στη συνεδρίαση της Επιτροπής και καλέσαμε 18. Αυτό είναι δημοκρατία και ανοχή που δείχνουμε και είμαστε εδώ να ακούμε τα πάντα, όπως παραδείγματος χάρη, τη σκόπιμη διαστρέβλωση. Το χειρότερο πράγμα είναι η διαστρέβλωση των πραγμάτων.

Αυτό το νομοσχέδιο έχω πει ότι δεν είναι ένα νομοσχέδιο μεμονωμένο. Είναι ένα από τα τρία συνεκτικά, τα οποία συνδέονται μεταξύ τους και αυτό το τελευταίο ήρθε, για να κλείσουμε αυτή τη μεγάλη νομοθετική παρέμβαση και να πάμε στο τελευταίο, που λέγεται, «κωδικοποίηση αθλητικής νομοθεσίας». Τεράστιο θέμα. Είκοσι έξι χρόνια νομοθετική ύλη, θα τη συμπυκνώσουμε σε ένα νόμο. Αυτά λέγονται πολιτικές, που φέρνουν αποτελέσματα και στον αθλητισμό.

Πόσο καιρό έχουμε τη διαβούλευση; Την έχουμε όσο καιρό προβλέπει ο Κανονισμός της Βουλής; Την έχουμε. Διαφωνούμε ότι έπρεπε να είναι μεγαλύτερος ο χρόνος που λέει ο Κανονισμός της Βουλής; Ποτέ δεν άκουσα κάποιον. Όσο προβλέπει η διαδικασία της Βουλής, ήταν και η διαβούλευση του νομοσχεδίου. Έλα, όμως, που δεν είναι έτσι απλά και μόνο. Η διαβούλευση γι’ αυτό το νομοσχέδιο ξεπερνάει τον ένα χρόνο. Ο κ. Συντυχάκης αποφεύγει να το πει σκόπιμα, γιατί θέλει να αλλοιώνει την πραγματικότητα. Είναι αυτό που λένε το «ζωντανό ψέμα». Για πρώτη φορά, επί ένα ολόκληρο χρόνο, το Υπουργείο Αθλητισμού έχει στείλει στα 6.500 αθλητικά σωματεία του E - KOUROS emails, με την επωνυμία «Νέος αθλητικός νόμος - περιμένουμε τις απόψεις σας.» Τέσσερις χιλιάδες σελίδες απαντήσεις ήρθαν γι’ αυτόν το νόμο. Ένα ολόκληρο χρόνο, παίρνουμε ύλη, όχι μόνο από ομοσπονδίες, όχι μόνο από Κόμματα, γιατί ήταν ανοιχτό παντού. Από 6.500 αθλητικά σωματεία.

Αυτό σημαίνει δημοκρατία, αυτό σημαίνει διάλογος, αυτό σημαίνει ανοχή και στη διαφορετική άποψη.

Παρενέβη, όμως, όχι τόσο γι’ αυτό, όσο για το δεύτερο, που θα πω.

Επιμένει ο κ. Συντυχάκης. Θα το πω, λοιπόν, για άλλη μια φορά, ότι ο κ. Συντυχάκης και το Κ.Κ.Ε. είναι εναντίον της ιδιωτικής πρωτοβουλίας οποιασδήποτε μορφής. Εγώ δεν το ασπάζομαι, αλλά έτσι είναι η δημοκρατία, σεβόμαστε, είναι μια διαφορετική προσέγγιση. Εγώ θα ρωτήσω τον κ. Συντυχάκη: Να δοθεί το ΣΕΦ ή να μη δοθεί στον Ολυμπιακό, σε μια ιδιωτική εταιρεία; Του ξέφυγε του κ. Συντυχάκη και είπε ότι το Κ.Κ.Ε. είναι εναντίον του να δοθεί στον Ολυμπιακό. Αυτό είπε ο κ. Συντυχάκης, στα πρακτικά. Μετά το διόρθωσε, έκανε την ονομαζόμενη «κωλοτούμπα», για να μη φάει το κόστος. Εμείς, όμως, είμαστε ξεκάθαροι, εμείς λέμε ότι το ΣΕΦ πρέπει να δοθεί και θα δοθεί στον Ολυμπιακό, όπως δώσαμε και το ΟΑΚΑ στον Παναθηναϊκό. Με τον ίδιο τρόπο, με κανόνες και πλαίσιο. Θα το ξαναπώ, το Κ.Κ.Ε. δεν θέλει να δοθεί το ΣΕΦ στον Ολυμπιακό, εμείς θέλουμε και θα το δώσουμε, όμως με κανόνες, με πλαίσιο και είμαστε στη διαδικασία του διαλόγου και της εξέλιξης, για να το οριστικοποιήσουμε.

 Όσον αφορά στους εργαζόμενους, βεβαίως και ισχύει ό, τι έχω πει, με δελτίο τύπου, όταν τους είδα, ότι δεν θίγεται το παραμικρό ίχνος εργασιακού και ασφαλιστικού δικαιώματος. Πότε θα φέρω αυτή την ονομαζόμενη νομοθετική πράξη, για να το διασφαλίσω επιπρόσθετα, αν και δεν χρειάζεται, αλλά έτσι να βάλουμε και κάτι επιπλέον για τους εργαζόμενους; Ναι, θα το κάνουμε, την ώρα, που θα ανοίξει πλέον το οριστικό της παραχώρησης του ΣΕΦ στον Ολυμπιακό, τότε θα βάλουμε και τη διάταξη επιπλέον προστασίας εργασιακών και ασφαλιστικών δικαιωμάτων στους εργαζόμενους του ΣΕΦ. Η κινδυνολογία, λοιπόν, δεν ωφελεί. Το να κλείνει κάποιος το μάτι σε εργαζόμενους και να επικαλείται συνέχεια το ότι είναι με τους εργαζόμενους είναι υποκριτική στάση. Δείχνει υποκριτική στάση το να ρίξουμε στάχτη, να δημιουργήσουμε κινδυνολογία και μετά να λέμε ότι είμαστε υπέρ τους.

Άρα, λοιπόν, οι εργαζόμενοι του ΣΕΦ και όλοι οι εργαζόμενοι στο Υπουργείο Αθλητισμού, σε όλα τα εθνικά αθλητικά κέντρα, δεν έχουν κανένα, μα κανένα, εργασιακό πρόβλημα ούτε κινδυνεύουν τα ασφαλιστικά τους δικαιώματα. Αντίθετα, ειδικά για τους εργαζόμενους του ΣΕΦ θα υπάρξει αυτή η νομοθετική παρέμβαση, την ώρα που θα ανοίξουμε και το θέμα του ΣΕΦ. Άρα, τελειώνει το θέμα, κλείνει αυτό οριστικά και αμετάκλητα. Σας ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Πρόεδρος της Επιτροπής):** Ευχαριστούμε, κύριε Υπουργέ.

Τον λόγο έχει ο κ. Συντυχάκης.

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, επιτρέψτε μου, επί προσωπικού.

Χαίρομαι πολύ, που ο κ. Βρούτσης, έστω και στην τέταρτη συνεδρίαση, αναγκάστηκε να τοποθετηθεί για ζητήματα, που του θέσαμε, σε προηγούμενη συνεδρίαση. Στους εργαζόμενους αναφέρομαι και δεν είναι απλά ότι διεκδικούμε το προνόμιο να αναδεικνύουμε εργασιακά ζητήματα. Μας το έθεσαν οι ίδιοι οι εργαζόμενοι να το ρωτήσουμε στον Υπουργό, εκτός και αν είναι κακό αυτό. Είναι κακό; Να το φέρουμε στον Κοινοβουλευτικό Έλεγχο; Να το φέρουμε και στον Κοινοβουλευτικό ‘Έλεγχο, να το συζητήσουμε, καμία αντίρρηση.

Το δεύτερο ζήτημα, το ΣΕΦ και το κάθε ΣΕΦ είναι περιουσία του ελληνικού λαού και δεν ανήκει αποκλειστικά σε μία ομάδα. Δεν ανήκει αποκλειστικά σε μία ομάδα – και εγώ Ολυμπιακός είμαι, αλλά είμαι με τη φανέλα του Ολυμπιακού. Είναι άλλο πράγμα να είσαι με τη φανέλα της ομάδας σου και είναι άλλο πράγμα να είσαι με τα μεγάλα επιχειρηματικά συμφέροντα είτε λέγεται «Ολυμπιακός» είτε λέγεται «Παναθηναϊκός» είτε «ΑΕΚ» είτε «ΟΦΗ» είτε «ΠΑΟΚ» είτε οποιαδήποτε άλλη ομάδα.

 Άρα, λοιπόν, να τα ξεκαθαρίσουμε: Τέτοια διλήμματα ο κ. Υπουργός να μην τα βάζει στο Κ.Κ.Ε. Βεβαίως, είμαστε αντίθετοι στον εμπορευματοποιημένο αθλητισμό. Είναι αυτός ο αθλητισμός, που έχει γιγαντώσει το στοιχηματισμό, είναι αυτός ο αθλητισμός, που έχει γιγαντώσει τη βία και όποια μέτρα και να πάρετε, δεν πρόκειται να τον αντιμετωπίσετε ποτέ, μα ποτέ, δεν πρόκειται να τον αντιμετωπίσετε. Έχει δώσει δείγματα γραφής, όχι το Κ.Κ.Ε., το Διεθνές Κομμουνιστικό Κίνημα, με την ύπαρξη, τότε, της Σοβιετικής Ένωσης και των άλλων σοσιαλιστικών χωρών, για τις μεγάλες επιτυχίες, στο χώρο του αθλητισμού, για τις αθλητικές εγκαταστάσεις, για τις επιδόσεις, για όλα όσα ο καπιταλισμός δεν πρόκειται ποτέ να προσφέρει στον λαό και στη νεολαία. Άρα, λοιπόν, απευθυνθείτε αλλού και όχι στο Κ.Κ.Ε..

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Σταρακά Χριστίνα, Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Μπούμπας, από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Πολλά έχουμε να πούμε και γι’ αυτό το νομοσχέδιο, αλλά, κύριε Πρόεδρε, επειδή είπατε κάτι τώρα. Θα μιλάμε επί της ουσίας, απέναντι σε ένα πλουραλισμό απόψεων. Αυτό είναι το δημοκρατικό ιδεώδες. Γιατί είπατε «εκλήθη η Ομοσπονδία σε ό,τι αφορά τον Μηχανοκίνητο Αθλητισμό». Όταν, όμως, έρχεται μια επιστολή προς τους Βουλευτές από το Σύνδεσμο Αθλητών του Μηχανοκίνητου Αθλητισμού, που φτάνουν τους οχτακόσιους, διαβάζω με προσοχή την επιστολή της κυρίας Δελαγραμμάτικα.

Αναφέρεται στο άρθρο 3, παράγραφος 4, που είναι το επίμαχο σημείο, αν θέλετε, του συγκεκριμένου νομοσχεδίου, που δίνει τη δυνατότητα στους διαιτητές, συνάμα, να είναι και διοικητικά μέλη ομοσπονδιών, που δίνει τη δυνατότητα στον έμπορο, ο οποίος κινεί είδη του Μηχανοκίνητου Αθλητισμού να είναι συνάμα και στο διοικητικό συμβούλιο. Αυτό το άρθρο και το άρθρο 10, που δίνει τη δυνατότητα σε αλλοδαπά σωματεία, τα οποία δεν ενδιαφέρονται τόσο βαθμολογικά και δεν έχουν το άγχος των αντίστοιχων μορίων απέναντι στους Έλληνες αθλητές να συμμετέχουν στους αγώνες.

Και όταν διαβάζω, ως Βουλευτής, αυτήν την επιστολή, όσο το δυνατόν με μεγαλύτερη προσοχή, αν θέλετε, βάζω μέσα και τη δημοσιογραφική μου ιδιότητα. Δεν πρέπει, λοιπόν, να κληθούν εκτός από την Ομοσπονδία και οι συγκεκριμένοι Αθλητές; Η κυρία Δελαγραμμάτικα, με αυτήν την επιστολή της, εγείρει ερωτηματικά για την αμεροληψία διεκπεραίωσης κανόνων πάνω στον Μηχανοκίνητο Αθλητισμό. Είναι απλό, αλλά εδώ θα μου επιτρέψετε, κύριοι, είναι προσφιλής τακτική να κόβονται προτάσεις από την Αντιπολίτευση, από όλο το Αντιπολιτευτικό Κοινοβουλευτικό τόξο, σε πολλές Επιτροπές, για να μην πω ότι ακόμη και στο θέμα των υποκλοπών, αυτοί οι μάρτυρες, που προτάθηκαν από την Αντιπολίτευση, στην πλειάδα τους, απορρίφθηκαν.

Άρα, λοιπόν, δεν μπορούμε να λέμε ότι «εκκλήθηκαν δεκαοχτώ φορείς, ενώ έπρεπε να κληθούν δέκα», όταν επιβάλλεται να έρθουν, για να διαλευκανθούν κάποια ζητήματα, αφού εγείρονται ερωτηματικά, με βάση το συγκεκριμένο επίμαχο άρθρο, που δίνει αυτή τη δυνατότητα, ασχέτως τι θα ψηφίσουμε και τι άποψη θα αποκρυσταλλώσουμε. «Πριν δίκην δικάσεις, αμφοίν μύθον ακούσης».

Πρέπει να ακούσουμε, λοιπόν - είστε πολλοί νομικοί εκεί - και την αντίπερα όχθη. Την άλλη πλευρά. Είναι υποχρέωσή μας, καθήκον μας, για να έχουμε ένα πλουραλισμό απόψεων απέναντι σε αυτή την επιστολή, που μας έστειλε ο Σύνδεσμος Αθλητών του Μηχανοκίνητου Αθλητισμού. Ξέρετε, το απλό, λέει, είναι δύσκολο. Το σύνθετο είναι εύκολο, μου έλεγε κάποτε ένας καθηγητής πανεπιστημίου και αυτό ισχύει. Το να κληθεί, λοιπόν και ο Σύνδεσμος Αθλητών Μηχανοκίνητου Αθλητισμού δεν θα μας έβγαζε έξω από τα στεγανά μας, ούτε από τα νερά μας. Θα τον ακούγαμε με προσοχή, διότι αυτά που γράφει στην επιστολή, θα είχαμε την ευκαιρία τα να ρωτήσουμε, οι Βουλευτές από όλα τα Κόμματα. Θα είχαμε περισσότερα στοιχεία και περισσότερα ερωτήματα, που εγείρονται, γιατί ο κύριος Βρούτσης, ο Υπουργός, πήγε με την Πρόεδρο της Ομοσπονδίας. Υπάρχουν εδώ κάποιες καταγγελίες, ότι βρέθηκε εκ του σύνεγγυς, έ, καλά έκανε, λέει. Αλλά πρέπει να ακούμε και την άλλη πλευρά. Πρέπει να ακούμε και αυτήν, από την οποία εγείρονται. Γιατί να μην ακούσουμε και το Σωματείο Επαγγελματιών Αθλητισμού, να διαβάσω, για να μην κάνω λάθος, τα επίθετά τους, ο κ. Γελαδάς και ο κ. Πατήκας, που λένε ότι υποβαθμίζεται το πτυχίο των ΤΕΦΑΑ γενικότερα, σε πανεπιστημιακό επίπεδο, υποβαθμίζεται. Δεν θα τους ακούσουμε; Οφείλουμε να τους ακούσουμε.

Μπορεί η διαβούλευση να ήταν τόσους μήνες, άσχετα, αν είχαμε και περίοδο γιορτών, γιατί και αυτό καταγγέλλεται μέσα. Λέει για τον κ. Βρούτση η κυρία Δελαγραμμάτικα, ότι βγήκε με την κυρία Ψαρράκου φωτογραφίες και με στολή αγώνων και καλά έκανε. Παράλληλα, όμως, θα πρέπει να ακούσουμε και την αντίπερα όχθη. «La gioia si trova all’ altra riva»,λένε οι Λατίνοι. Η χαρά ή η αλήθεια μπορεί να κρύβεται στην αντίπερα όχθη.

Άρα, λοιπόν, κύριοι, είχαμε την ηθική υποχρέωση και την είχατε και εσείς να μην απορρίψετε αυτούς τους ανθρώπους. Λέτε εσείς, τώρα, 18 φορείς; Ε, και; Ας ήταν και 28, όταν οφείλουμε να τους ακούσουμε αυτούς, γιατί έχουν να μας πουν σημαντικά πράγματα γι’ αυτά τα ερωτήματα, που εγείρονται.

Δηλαδή, ένας έμπορος ειδών, στο Μηχανοκίνητο Αθλητισμό, που έλεγε και η Πρόεδρος, σε Ερώτηση και δική μας, ως Ελληνική Λύση, δεν θα κάνει δημόσιες σχέσεις; Δεν θα ορίσει κανόνες, για να υποστηρίξει το δικό του κατάστημα, με έμμεσο τρόπο; Δεν έχει έννομο συμφέρον αυτός; Έχει και καλά κάνει. Αλλά, του δίνετε τη δυνατότητα να είναι μέλος Διοικητικού Συμβουλίου, μέσα στο Μηχανοκίνητο Αθλητισμό.

Αυτό το έχετε κάνει και στους συνεταιρισμούς, ως Νέα Δημοκρατία. Βάζετε έμπορο γεωργικών φαρμάκων και εφοδίων να έχει τη δυνατότητα να είναι σε Διοικητικό Συμβούλιο συνεταιριστικών οργανώσεων και, μάλιστα, δια της ψήφου. Έχει δικαίωμα και αυτός, με μία ψήφο, να καθορίσει αποφάσεις. Αυτός δεν θα υποστηρίξει τα δικά του συμφέροντα, ως ιδιώτης επιχειρηματίας, μέσα σε ένα συνεταιρισμό; Το ίδιο θα γίνει και στο Μηχανοκίνητο.

Κύριοι, βάλτε την απλή λογική. Και θέλω να μου απαντήσει ο κ. Βρούτσης. Να έχει επιχείρημα, για να πειστώ. Δεν πείθομαι. Μπορεί ο διαιτητής του Μηχανοκίνητου Αθλητισμού να είναι και μέλος της Ομοσπονδίας; Δηλαδή, θα τρελαθούμε; Αυτός ο άνθρωπος μπορεί να είναι αμερόληπτος; Πείτε μου, όπως εύλογα το γράφουν μέσα, μπορεί ο κ. Μαρινάκης να είναι διαιτητής σε αγώνα Ολυμπιακού-Παναθηναϊκού; Κάπως έτσι φαντάζει. Άρα, λοιπόν, μη λέτε, κύριε Πρόεδρε, ότι εκλήθη η ΟΜΑΕ, η Ομοσπονδία Μηχανοκίνητου Αθλητισμού. Ε, και; Είναι η μια πλευρά. Η άλλη πλευρά, πού είναι; Να ακούσουμε με μεγάλη προσοχή και αυτούς. Λοιπόν, έτσι είναι τα πράγματα.

Η βεντάλια του πλουραλισμού της άποψης, σε ένα δημοκρατικό ιδεώδες – για να μην επικαλούμαστε, πολλές φορές, τη δημοκρατία – δεν είναι να περνάνε κάποια νομοσχέδια μόνο διά της πλειοψηφίας, όπως προτάσσει το Σύνταγμα και ο εκλογικός νόμος. Εδώ, πρέπει να ακουστεί και η κοινή γνώμη. Είμαστε σε Επιτροπές με δημόσια διαβούλευση, για το γενικό καλό της κοινωνίας. Αφήστε την κοινωνία να ακούσει, τουλάχιστον, γιατί ένα νομοσχέδιο περνάει κατά πλειοψηφία. Έτσι είναι δομημένο το σύστημα. Αλλά, από εκεί και πέρα, να κληθούν οι άνθρωποι αυτοί.

Και τώρα, ας πούμε για την ψηφιακή κάρτα του αθλητή για το θέμα της υγείας. Δεν έχουμε αντίρρηση.

Λέτε για τον απινιδωτή, που πρέπει να είναι στις αθλητικές εγκαταστάσεις. Υπάρχουν και θετικά σημεία μέσα στο νομοσχέδιο.

Ή, αυτό που λέτε για κατοίκους κάτω των 3.100 σε νησιά - που είστε και νησιώτης από τη Νάξο, κύριε Υπουργέ - για να μπορεί ο προπονητής ΤΕΦΑΑ να ασκεί συνάμα και καθήκοντα προπονητή για ένα τοπικό Σωματείο, δεν είναι κακό. Βέβαια, το ιδεατό θα ήταν να υπάρχει προπονητής, με την ανάλογη εξειδίκευση. Αλλά, εν πάση περιπτώσει, πρέπει να υποστηρίξουμε τα μικρά νησιά και την άγονη νησιωτική γραμμή.

Και, αν θέλετε, αυτό να επεκταθεί και σε δυσπρόσιτες περιοχές της χερσαίας ηπειρωτικής Ελλάδας. Δηλαδή, υπάρχουν χωριά απομονωμένα, μικρά σε πληθυσμό και να μπορεί, τουλάχιστον εκεί, το τοπικό Αθλητικό Σωματείο -κυρίως ποδοσφαιρικά είναι - να μπορεί, τουλάχιστον στην ορεινή Ελλάδα και η καλαθοσφαίριση ή οτιδήποτε ή η πετοσφαίριση *(βόλεϊ).* Ωραία.

 Να πάμε, τώρα, σε κάποιες διατάξεις, όπως για το θέμα της βίας, για την οποία ρωτήσαμε την Επιτροπή Αντιμετώπισης Βίας. Εκεί, γιατί όλοι μιλάμε για τις αποφράδες ημέρες των θυμάτων της βίας, δεν είναι η πανάκεια, όμως, να απαγορεύσεις τη μετακίνηση οπαδών –το άρθρο 25 είναι, αν θυμάμαι καλά – για να την αποφύγεις. Εδώ, έρχονται με μεμονωμένα Ι.Χ. και πάλι γεμίζουν τα γήπεδα. Δες τον αγώνα Λεβαδειακός-Ολυμπιακός. Όλος ο Ολυμπιακός εκεί δεν ήταν; Αυτή είναι η πεμπτουσία και η ομορφιά του ποδοσφαίρου, να μην στερείς τους αντιπάλους, αλλά να τους ελέγξεις. Να περάσεις πολλές δικλείδες ασφαλείας. Μετακινούνται μεμονωμένα πέντε - πέντε με Ι.Χ. και απλώνονται σε όλη την πόλη -το βιώνουμε και εδώ, όπως και στις Σέρρες, στον Πανσερραϊκό. Άρα, λοιπόν, δεν είναι η πανάκεια. Θα πρέπει να διασφαλίσεις κριτήρια.

Σε ό,τι αφορά τη βία, θέλει πολλή συζήτηση. Το έχουμε πει. Η πρόθεση η δικιά μας είναι να υπάρχει μια αγαστή συνεργασία και να γίνει, αν θέλετε, μία κοινοβουλευτική συζήτηση για ψήφιση νομοσχεδίου για τη βία, με δύο Υπουργεία μαζί – και το Υπουργείο Αθλητισμού και το Υπουργείο Παιδείας. Εδώ, εμπλέκεται αυτή η Επιτροπή Μορφωτικών, που πολύ σωστά εμπεριέχει μέσα και το Υπουργείο Αθλητισμού και το Παιδείας, να συμπράξουν, για να βγει από κοινού.

Εδώ - λέγαμε και στους φορείς, στη διαβούλευση - ότι εκλείπουν οι ψυχολόγοι. Δεν είναι απλή, όμως, η πρόσληψη ενός ψυχολόγου. Πρέπει ο ψυχολόγος να έχει εξειδίκευση στο θέμα αντιμετώπισης βίας της μάζας. Δηλαδή, θέλουμε οι επαΐοντες να είναι σε βάθος.

Εδώ, έχουμε προτείνει, κύριε Υπουργέ, να μπουν μαρμάρινες πλάκες με τα ονόματα των θυμάτων, σε όλα τα γήπεδα της Ελλάδος. Να μπαίνει ο γονιός με το παιδάκι, να βλέπουν τα ονόματα των θυμάτων, όπως και του Άλκη Καμπανού, που είχαμε, δυστυχώς, την αποφράδα εκείνη ημέρα και να υπενθυμίζει αυτές τις αποφράδες ημέρες, με τα ειδεχθέστατα εγκλήματα βίας στα γήπεδα. Να γίνει μια ενημερωτική καμπάνια, επί της ουσίας, κατά της βίας, που θα περνάει μέσα από τις ΠΑΕ. Να είναι υποχρεωμένες οι ΠΑΕ να κάνουν μια ολοκληρωτική εκστρατεία και να ελέγχουν τη βία. Τώρα, το να ελέγχουν τα εισιτήρια, να περνάνε από τις κάμερες και ποιες θύρες είναι αυτές, εγείρονται ερωτηματικά.

Όσον αφορά, επίσης, στο θέμα του στοιχήματος, έχει παραγίνει. Έχουμε διαιτητές «ματιασμένους», όπως έλεγε ο αείμνηστος Γεωργίου. Έχουμε αγώνες ύποπτους είτε Ελλάδος είτε εξωτερικού, που έχουν οδηγήσει σε έναν εθισμό, με πολλά κέρδη. Το στοίχημα είτε νόμιμο είτε παράνομο υπάρχει, αλλά ο εθισμός είναι ένας. Και ο εθισμός στον τζόγο, δυστυχώς, λέει η ψυχιατρική, δεν θεραπεύεται. Το έχω ξαναπεί. Διαβάζω πολλά άρθρα και ελληνικά και ξένα πάνω στο κομμάτι, ο εθισμός στο τζόγο, δυστυχώς, είναι αθεράπευτος και η νεολαία μας εθίζεται. Τι μπορούμε να κάνουμε; Όρους. Περιορισμό. Έχουμε τζογάρει τα πάντα. Πόσες φορές θα φτερνιστεί ο παίκτης - αν είναι δυνατόν - πόσες φορές θα δέσει τα κορδόνια του, πόσες φορές θα κατεβάσει τις κάλτσες του. Εκεί έχουμε φτάσει.

Αυτός, λοιπόν, δεν είναι αθλητισμός. Εμείς, ως Ελληνική Λύση, λέμε ναι, ιδιωτική πρωτοβουλία, με όρους και σταθμά, αλλά απριόρι. Αν εμπορευματοποιούμε τον αθλητισμό, θα έχουμε οδυνηρά αποτελέσματα. Διότι, λέτε τώρα, οι πάροχοι στοιχήματος, στο άρθρο 28, να ειδοποιούν άμεσα την αντίστοιχη πλατφόρμα για ύποπτα ή παράτυπα στοιχήματα. Ακούγεται καλό. Όμως, για να διασφαλίσουμε την εφαρμογή αυτής της διάταξης, θα πρέπει να δώσουμε ιδιαίτερη προσοχή στη συνεργασία μεταξύ των αρμόδιων αρχών και της πλατφόρμας. Δηλαδή, να εξασφαλιστεί μια επαρκής υποδομή και τα κατάλληλα μέσα επικοινωνίας, διότι υπάρχει ο κίνδυνος να μην ευοδώσει, να μην τελεσφορήσει. Θεωρούμε, δηλαδή, ότι η θέσπιση του απαιτούμενου κανονιστικού πλαισίου, με την έκδοση μόνο υπουργικής απόφασης, χωρίς τον οποιοδήποτε κοινοβουλευτικό έλεγχο, θα δημιουργήσει επικίνδυνα νομικά κενά και θα επιτρέψει τη συνέχιση πρακτικών χειραγώγησης. Είναι πάρα πολλά τα ζητήματα.

Ο απινιδωτής στις αθλητικές εγκαταστάσεις, σαφώς και χρειάζεται. Είναι αναγκαίος, διότι έχουμε περιστατικά, που θα τα είχαμε προλάβει. Αυτό είναι αλήθεια. Υπάρχουν, λοιπόν και κάποιες θετικές κατευθύνσεις.

Για τους προπονητές, παρόλο που διαβάζω, με μεγάλη προσοχή, την υποβάθμιση του πτυχίου, σε πανεπιστημιακό επίπεδο, τριτοβάθμιας για το ΤΕΦΑΑ – έχουν δίκιο, δηλαδή, οι άνθρωποι – όμως, επειδή έχουμε προπονητές, με μεγάλη εμπειρία και προσφορά σε πολλά αθλήματα και δεν είναι κάτοχοι απολυτηρίου λυκείου, θεσπίζετε αυτό το νομοσχέδιο για να επιλυθεί, κύριε Βρούτση κι αυτό το ζήτημα. Και να σας πω, κοινωνικά, βλέπω μια ευαισθησία. Από την άλλη, όμως, να είναι το τελευταίο, να τελειώνουμε.

Οι προπονητές πρέπει να έχουν παιδεία και εκπαίδευση, παράλληλα. Πρέπει να έχουν κουλτούρα. Πρέπει οι άνθρωποι να είναι γνώστες, όπως προστάζει η εποχή και να έχουν και κάποια εφόδια πανεπιστημιακού επιπέδου. Δεν μπορεί, δηλαδή, όπως λέμε στην καθομιλουμένη, να έχουμε πολλές σχολές της πλάκας, που να βγάζουν προπονητές. Τότε, λοιπόν, γιατί να έχουμε πανεπιστημιακή εκπαίδευση; Δεν λέω να μην υπάρχουν σχολές, αλλά να είναι σχολές ουσίας. Να έχουν μια σειρά μαθημάτων, που να μπορεί να βγάζει ολοκληρωμένες προσωπικότητες.

Κύριε Πρόεδρε, έχουμε κι άλλα πολλά ζητήματα, αλλά εστίασα στο άρθρο 3, στην παράγραφο 4 και στο άρθρο 10, γιατί έπρεπε να ακούσουμε και την άλλη πλευρά. Έπρεπε να ακούσουμε, επαναλαμβάνω, τους αθλητές του Μηχανοκίνητου Αθλητισμού. Σήμερα, ένα αυτοκίνητο αγώνων κοστίζει 500.000 ευρώ, τα ανταλλακτικά του και τα αναλώσιμα, ετησίως, ξεπερνούν τα 200.000 ευρώ. Είναι πολλά τα λεφτά και αυτό εγείρει ερωτηματικά.

Κύριε Πρόεδρε, τα υπόλοιπα στην Ολομέλεια, γι’ αυτό κρατάμε επιφυλάξεις γι’ αυτό το νομοσχέδιο, που εγείρονται ερωτηματικά, απορίες και υποψίες. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Πρώτον, επανέρχομαι πάλι, δεν υπήρξαν αποκλεισμοί. Ο Μηχανοκίνητος Αθλητισμός, όπως διαβεβαιώνει ο Υπουργός, δεν υφίσταται, ως σωματείο, καλύπτεται από την Ομοσπονδία. Δεύτερον, ο Κανονισμός της Βουλής μιλάει για 10 φορείς και εκλήθησαν 18. Εάν τώρα θέλουμε να επεκταθούμε και να καλέσουμε όλη την κοινωνία, είναι άλλη άποψη αυτή.

Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»**): Σε προηγούμενες συνεδριάσεις αναλύθηκαν σχεδόν τα πάντα, οπότε και εγώ δεν θα πάρω όλο τον χρόνο.

Επί της διαδικασίας μόνο, σχετικά με τους 18 φορείς, ότι πρέπει να κληθούν 10 φορείς και εκλήθησαν 18, ως αριθμός είναι ικανός, αλλά θα πρέπει να διαλεχθεί αυτό το 18. Εάν πει 15 η Κυβέρνηση, 10 το επόμενο Κόμμα, 10 το άλλο ή 15, γιατί ακούστηκαν πολλά νούμερα, θα πρέπει να υπάρχει και η περίπτωση, που ένα Κόμμα, που ζητάει 2 ή 3, να ικανοποιείται και να μην καλύπτεται από τους φορείς, που ζητάει, κυρίως η Κυβέρνηση. Πρέπει να υπάρχει πλουραλισμός σ’ αυτό και ειδικά σε ένα θέμα, που στη διαβούλευση έπαιξε το 80% των ζητημάτων και όπως είδαμε μονοπώλησε και τις συνεδριάσεις, θα έπρεπε να ακουστεί και η άλλη πλευρά. Καλοπροαίρετοι είμαστε, αλλά δεν μπορούμε να μην ακούσουμε και την άλλη πλευρά.

Ο σκοπός δεν είναι να στεκόμαστε απέναντι σε κάθε τι που φέρνετε προς ψήφιση, ειδικά σε ένα νομοσχέδιο του αθλητισμού, αλλά έχουμε χρέος να σας επισημαίνουμε τα σημεία, που θεωρούμε προβληματικά, προκειμένου και με την πλειοψηφική δυνατότητα, που διαθέτετε, να τα διορθώνετε και να τα κάνετε λειτουργικά, επ’ ωφελεία των χιλιάδων ανθρώπων, κυρίως νέων, που ασχολούνται σε ερασιτεχνικό και επαγγελματικό επίπεδο, με τον αθλητισμό, αλλά έχουν και την όρεξη και το μεράκι να τρέξουν, εθελοντικά, τις περισσότερες φορές, να προσφέρουν τις εμπειρίες τους και σε διοικητικό επίπεδο. Εκεί έξω υπάρχει ένας ολόκληρος κόσμος και σε στίβους και σε γήπεδα και σε ακαδημίες, σε γυμναστήρια, σε αποδυτήρια, πρόθυμος να δώσει παραπάνω από αυτό, που μπορεί, για έναν αθλητισμό ίσως πολύ πάνω από τις προσδοκίες μας. Είναι κρίμα και νομίζω ότι θα συμφωνήσουμε όλοι σε αυτό, αυτούς τους ανθρώπους να τους απογοητεύουμε και να τους αποθαρρύνουμε να ασχοληθούν με αυτό, που αγαπούν και αγαπάμε.

Θα ξεκινήσω με αυτό, που μονοπώλησε, γιατί πραγματικά όσο και καλοπροαίρετοι να είμαστε, θέλαμε να ακούσουμε και την άλλη γνώμη και είναι το άρθρο 3. Το Υπουργείο πρότεινε μια σειρά τροποποιήσεων στο υπό συζήτηση νομοσχέδιο, που καταλύουν κάθε έννοια διαφάνειας και δικαιοσύνης, με μη πειστικές - και γι’ αυτό το λόγο δεν είναι πειστικές, θα μπορούσαν να είναι πειστικές, αν είχε ακουστεί η αντίθετη πλευρά - και ατεκμηρίωτες αιτιολογίες. Μετά την ακρόαση των φορέων και μάλιστα μόνο των ομοσπονδιών και όχι των αθλητών και την τοποθέτησή σας, κύριε Υπουργέ, κατέστη σαφές πως η πρώτη τροποποίηση είναι ένα δώρο στις Ομοσπονδίες του Μηχανοκίνητου Αθλητισμού, καθώς οι διοικήσεις θα αποκτήσουν μια ακόμη ιδιότητα, μια ακόμη εξουσία, αυτή της διαιτησίας.

Η δεύτερη τροποποίηση αφορά μόνο το Μηχανοκίνητο Αθλητισμό, όπου πλέον θα επιτρέπεται η συμμετοχή των ξένων αθλητικών σωματείων στα πανελλήνια πρωταθλήματα, χωρίς να είναι εγγεγραμμένα στο μητρώο της Γενικής Γραμματείας Αθλητισμού.

Η τρίτη τροποποίηση αφορά την εξαίρεση του Μηχανοκίνητου Αθλητισμού, ενός ακριβού αθλήματος εκατομμυρίων ευρώ, από το άρθρο 3, παράγραφος 4 του ν.2725/99 άρθρο 3, παράγραφος 1 του νομοσχεδίου, το οποίο θα επιτρέπει την εμπλοκή εμπόρων αθλητικών ειδών, αυτοκινήτων, μηχανών και καρτ, ανταλλακτικών, εξοπλισμού και μια σειρά άλλων στα διοικητικά συμβούλια των αθλητικών σωματείων και Ομοσπονδίας. Πρόκειται για τρεις φωτογραφικές διατάξεις, εκ των οποίων μόνο η μία εκ των τριών τέθηκε σε διαβούλευση, εντός της εορταστικής περιόδου και για ένα σύντομο χρονικό διάστημα, κάτι που δεν επιτρέπει την ουσιαστική συμμετοχή των πολιτών στη διαβούλευση, κατά παράβαση των αρχών της καλής νομοθέτησης και οι οποίες σκοπό έχουν να εξυπηρετήσουν συμφέροντα, που συνδέονται με τον Μηχανοκίνητο Αθλητισμό και συγκεκριμένα, με το Ράλι Ακρόπολις, το οποίο, τα τελευταία χρόνια, έχει μετατραπεί σε μια επιχείρηση πολλών εκατομμυρίων ευρώ.

Ως προς το άρθρο 4 και την ψηφιοποίηση των σωματείων, εδώ μας έχετε μπερδέψει.

Στις 21 Μαρτίου του 2024, παρουσιάσατε την ηλεκτρονική πλατφόρμα E-ΚOUROS, αναφέροντας πως με την αποτύπωση πλήθους δεδομένων και μετρήσιμων μεγεθών, για κάθε πτυχή του ερασιτεχνικού και επαγγελματικού αθλητισμού, το E-ΚOUROS θα αποτελέσει, όπως είπατε, βάσει των συγκρίσιμων μοντέλων, χρήσιμο εργαλείο στρατηγικού σχεδιασμού και χάραξης πολιτικών, για την αθλητική ηγεσία, ενδυνάμωση περιοχών, που υπολείπονται σε μεγέθη αθλητικής δραστηριότητας, ανάπτυξη υποδομών και μια σειρά άλλων θεμάτων. Μετά από περίπου σχεδόν ένα χρόνο λειτουργίας της πλατφόρμας, αυτό που φαίνεται είναι ότι αυτή ελαφρύνεται, αφού τα μικρά σωματεία αδυνατούν να ανταπεξέλθουν στις πολύπλοκες διαδικασίες, που έχετε θεσπίσει. Αδυνατούν να βρουν και να πληρώσουν εξειδικευμένους τεχνικούς συμβούλους, που θα τους συνδράμουν, προκειμένου να ανταποκριθούν, όχι σε ζητήματα προπονήσεων και αγώνων, όπως θα έπρεπε να ασχολούνται, αλλά σε τεχνοκρατικές θηλιές, επιτρέψτε μου, που περνάνε από το λαιμό τους και κινδυνεύουν να βγουν από το χάρτη.

Το ίδιο και στο άρθρο 5. Η γραφειοκρατία εδώ είναι. Το ηλεκτρονικό μητρώο είναι χρήσιμο και είναι και απαραίτητο για πολλά, όχι όμως εις βάρος της λειτουργίας των σωματείων και μάλιστα των μικρότερων, τα οποία, για ανάλογους λόγους και με το άρθρο 4, κινδυνεύουν να βγουν εκτός.

Θα εμείνουμε στο ζήτημα της διάταξης στο άρθρο 34 του ν.2725/99, που περιορίζει το δικαίωμα διορισμού στο δημόσιο, μόνο σε διακρίσεις, σε παγκόσμια και πανευρωπαϊκά πρωταθλήματα Ολυμπιακών Αθλημάτων και, ως εκ τούτου, είναι άδικη και περιοριστική. Η διάκριση, με βάση το αν το άθλημα εντάσσεται στο πρόγραμμα των Ολυμπιακών Αθλημάτων ή όχι υποτιμά την προσπάθεια, την αφοσίωση, αλλά και την επιτυχία των αθλητών. Θα δώσω ένα συγκεκριμένο παράδειγμα. Στο Ευρωπαϊκό Πρωτάθλημα Πάλης, το 2022, ως γνωστό στους Ολυμπιακούς Αγώνες δεν συμμετέχουν όλες οι κατηγορίες, που έχουν οι διεθνείς ομοσπονδίες, στα παγκόσμια και ευρωπαϊκά πρωταθλήματα, ο Γιώργος Κουγιουμτζίδης στέφθηκε πρωταθλητής Ευρώπης στα 79 κιλά, αλλά επειδή η κατηγορία βάρους δεν είναι Ολυμπιακή, δεν μπορεί να λάβει τα προνόμια και τις οικονομικές απολαβές. Αντίθετα, την ίδια χρονιά και στην ίδια διοργάνωση, ο Ολυμπιονίκης Κουρουγκλίεφ, με την ίδια επιτυχία, επειδή αγωνίστηκε σε Ολυμπιακή κατηγορία 86 κιλών, θα τα λάβει κανονικά. Και φυσικά, υπάρχουν αντίστοιχα παραδείγματα και στα υπόλοιπα αθλήματα. Είναι εμφανές πως πρόκειται για μια αδικία προς τους αθλητές των Ολυμπιακών Αθλημάτων, καθώς όλοι γνωρίζουν ότι στους Ολυμπιακούς Αγώνες δεν συμμετέχουν όλες οι κατηγορίες, για λόγους οικονομίας χρόνου και μεγιστοποίηση του ενδιαφέροντος από το φίλαθλο κοινό. Ο διαχωρισμός, όμως, των αθλητών Ολυμπιακών Αθλημάτων, που αγωνίζονται στην ίδια διοργάνωση και σηκώνουν όλοι ψηλά την ελληνική σημαία και δοξάζουν τη χώρα, με τις επιτυχίες τους, είναι άδικος. Δεν πρέπει να υπάρχει και θα πρέπει να αποκατασταθεί. Νομίζω είναι αίτημα από όλη την Αντιπολίτευση.

Τέλος, έχω αναφέρει και σε προηγούμενα νομοσχέδια, πως η οργάνωση και λειτουργία της ΔΕΑΒ κινείται σε θετική κατεύθυνση, μέχρι σήμερα. Γι’ αυτό θεωρούμε εξαιρετικής σημασίας το άρθρο 24, με τη σύσταση και συγκρότηση Ειδικού Σώματος Παρατηρητών της ΔΕΑΒ, με αντικείμενο την παρακολούθηση της τήρησης των κανόνων ασφαλούς διεξαγωγής των αθλητικών συναντήσεων. Δεδομένου ότι το συγκεκριμένο όργανο αποκτά σταδιακά ολοένα και αυξανόμενες ευθύνες, κρίνεται αναγκαία η στελέχωσή του, με πρόσωπα εγνωσμένου κύρους, εκπαιδευμένα και με εχέγγυα αντικειμενικότητας, που, ει δυνατόν, να προέρχονται από τα σπλάχνα του αθλητικού κινήματος ή τουλάχιστον να μην είναι ξένα προς αυτό.

 Επειδή πρόκειται για ένα νομοσχέδιο του αθλητισμού και αθλητισμός, όπως είπατε και εσείς νωρίτερα και πιστεύω πως όλοι το πιστεύουμε, πρέπει να ενώνει και όχι να χωρίζει. Δεν είναι πολλά αυτά, που ζητήθηκαν. Το να αποσυρθεί το άρθρο 3, να επανεξεταστεί σε ένα επόμενο νομοσχέδιο και αφού ακούσουμε και τις δύο πλευρές, νομίζω είναι κάτι λογικό, που ζητάει σύσσωμη η Αντιπολίτευση. Εάν, όντως, θέλετε τη συναίνεση, σε ένα τέτοιο θέμα, καλό θα είναι αυτές τις παρατηρήσεις, που έχει η Αντιπολίτευση, να τις λάβετε υπόψιν και για τους αθλητές από την 6η στην 8η θέση. Εδώ θα είμαστε, γι’ αυτό λέμε με επιφύλαξη, μέχρι την Ολομέλεια. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Επειδή επανέρχεστε στο θέμα των προσκλήσεων, επαναλαμβάνω υπάρχει προσπάθεια να γίνεται σύντμηση των προτάσεων των πολιτικών σχηματισμών.

 Μην ξεχνάμε ότι 9 πολιτικοί σχηματισμοί συμμετέχουν σε αυτήν τη Βουλή. Επομένως, εάν κάθε ένας προτείνει 3 – 4, πηγαίνουμε σε νούμερα, τα οποία είναι πολύ μακράν του Κανονισμού της Βουλής. Ενδεχομένως, μια αλλαγή του Κανονισμού, το να προτείνει ο κάθε πολιτικός σχηματισμός δύο, θα ήταν μια λύση, αλλά, αυτή τη στιγμή, είμαστε προσκολλημένοι όσο μπορούμε στον Κανονισμό και δεν υπάρχει διάθεση αποκλεισμού.

Για το θέμα του Μηχανοκίνητου Αθλητισμού επανέρχομαι, για μία ακόμη φορά, ότι φαίνεται, ότι δεν είναι τυπικά αναγνωρισμένο σωματείο και δεν μπορούμε να καλούμε εδώ ιδιώτες.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Συγγνώμη. Με απόλυτη συμπάθεια και καλοπροαίρετη πάντα συζήτηση, που κάνουμε, ανήκω στο Κοινοβούλιο, επί 17 συναπτά χρόνια. Συμμετέχω σε Επιτροπές, διαχρονικά και ως Υπουργός και ως Βουλευτής στην Αντιπολίτευση. Υπάρχει κάτι, το οποίο έχουμε κατακτήσει. Ο σεβασμός σε μια διαδικασία, που λέγεται ακρόαση φορέων, αυτό είναι πολύ σημαντικό διαχρονικά. Και εκεί, σε αυτή την ακρόαση φορέων, το λέει και ο τίτλος «ακρόαση φορέων» και τα Κόμματα της Αντιπολίτευσης και η εκάστοτε κυβέρνηση καλεί αυτούς, που πιστεύουν. Υπάρχει σύνθεση και καλούνται εδώ. Το 10 είναι το νούμερο που λέει ο Κανονισμός της Βουλής. Εμείς καλέσαμε 18. Δεν μένω στο νούμερο. Μένω, όμως, στο ότι το κλειδί της επιτυχίας της συζήτησης αυτής, που με σεβασμό τηρούμε και ακολουθούμε, είναι η λέξη «φορέας». Δεν ακολουθούμε ποτέ τη λογική να καλέσουμε μεμονωμένα πρόσωπα. Οι φορείς είναι θεσμοί. Θεσμοί είναι συνδικαλιστικά όργανα αναγνωρισμένα, θεσμοί είναι φορείς, όπως οι ομοσπονδίες. Στον αθλητισμό, αυτή τη στιγμή, οι φορείς οι αναγνωρισμένοι ποιοι είναι; Είναι οι Ομοσπονδίες. Φανταστείτε, τώρα, να ακυρώνω την Ομοσπονδία, που είναι εκλεγμένη, από τη βάση των εκατοντάδων αθλητών της και των σωματείων της και να τη φέρνω σε αντιπαράθεση, με ένα μεμονωμένο πρόσωπο. Και αυτό ας το βγάλουμε από το παράδειγμα το συγκεκριμένο. Γενικά, πρέπει να ακολουθούμε κανόνες. Αν παραβιαστούν αυτοί οι κανόνες, θα ξεχειλώσει και αυτό που έχουμε χτίσει όλοι μαζί, θα γκρεμιστεί εν νυκτί. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Κύριε Πρόεδρε, 10 δευτερόλεπτα μόνο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Προφανώς, μας έφερε συνάδελφος και το καταστατικό του συνδέσμου αθλητών. Δεν ζήτησα πρόσωπο και δεν ζήτησε κανένας πρόσωπο, αλλά εκπρόσωπο του Συνδέσμου Αθλητών. Αυτό ζητήθηκε. Δεν ζητήθηκε μεμονωμένο πρόσωπο. Και αυτό, που ζήτησα, κύριε Πρόεδρε, είναι η αντιπροσωπευτικότητα. Όχι ο αριθμός ο απόλυτος, αλλά η αντιπροσωπευτικότητα. Δηλαδή, όταν ζητάμε - τα μικρότερα Κόμματα, τουλάχιστον - και λέμε δυο ή τρεις φορείς, να ικανοποιείται αυτό το αίτημα. Και ίσως και μια επεξεργασία, αφού ανακοινωθούν οι 18, χρειάζεται μια συζήτηση, μήπως κάποιο που είναι σημαντικό και αυτό ήταν σημαντικό να μην μείνει απέξω απ’ τη συζήτηση. Ευχαριστώ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, συγγνώμη. Με όλο το σεβασμό, κύριε Τσιρώνη, αποδέχομαι ό,τι λέτε. Τον συγκεκριμένο, όμως, που αναφέρετε, ως Σύνδεσμο, δεν θέλω να πω το όνομά του, γιατί δεν θέλω να εμπλακώ με ονοματολογία – η Ομοσπονδία είπε ότι είναι ανύπαρκτος. Η Ομοσπονδία είναι θεσμός. Αν αυτό, που είπε Ομοσπονδία προχθές, δεν ίσχυε τώρα, θα την είχαν βάλει στα μανταλάκια. Πρόκειται για ανύπαρκτο όνομα αυτό, που ήρθε εδώ, κάτω από την ομπρέλα της λέξης «σύνδεσμος». Άρα, από τη στιγμή, που δεν είναι τίποτα νόμιμο, δεν υπάρχει. Μιλάμε, δηλαδή, ότι κάποιος έρχεται και επικαλείται ότι είναι αυτός ο φορέας και δεν υπάρχει. Και το επικαλείται αυτό, ότι δεν υπάρχει ο θεσμικός φορέας, η αθλητική οντότητα, που είναι από πάνω, η νόμιμη. Άρα, λοιπόν, έρχεται ο νόμιμος φορέας, που σου λέει: «Αυτός, που λέει ότι είναι «σύνδεσμος», δεν υπάρχει. Σας κοροϊδεύει, στην Ελληνική Βουλή. Στέλνει e-mail σε όλους και λέει «είμαι σύνδεσμος». Στην πράξη, δεν είναι σύνδεσμος. Είναι ένα μεμονωμένο πρόσωπο, το οποίο έχει χάσει τη φίλαθλη ιδιότητα, είναι μη αποδεκτό από την κοινότητα του αθλητισμού και το οποίο δεν ανήκει πουθενά. Απλά, χρησιμοποιεί τη δυνατότητα των email, στέλνει παντού την επικεφαλίδα «σύνδεσμος» και στην πραγματικότητα είναι ένα πρόσωπο. Αυτό, τίποτα άλλο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Νομίζω δόθηκαν οι εξηγήσεις.

Τον λόγο έχει ο κύριος Αδαμάντιος Καραναστάσης, Ειδικός Αγορητής από την Κ.Ο. «Πλεύση Ελευθερίας – Ζωή Κωνσταντοπούλου».

 **ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας- ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Κύριε Υπουργέ, κύριε Γενικέ Γραμματέα, ξέρετε, από τη δουλειά μου στο θέατρο, μου λένε πολλοί «αντιμετώπισε το σαν ρόλο, εδώ μέσα» και λέω είναι πάρα πολύ δύσκολο να το αντιμετωπίσω σαν ρόλο, γιατί εδώ είμαι ο Διαμαντής, εκεί έχω ρόλο. Τώρα, πήγα να το δω σαν ρόλο σήμερα και αισθάνθηκα ότι πήγαινα να βγω και μου λέγανε «όχι». Αυτό το λέω για τις συνεχείς διακοπές, γιατί ήταν ο κ. Καραναστάσης να μιλήσει.

Σχετικά με το νομοσχέδιο, έχω πει εξαρχής πως οτιδήποτε έχει το πρόσημο της ενίσχυσης, πάντα προσπαθούμε καταρχήν να το δούμε θετικά και προσπαθούμε να δούμε τις βελτιώσεις, με τις παρατηρήσεις μας, προβάλλοντας κάποιες αντιστάσεις, ίσως, ώστε να συμβάλουμε στο να είναι χρήσιμο για την κοινωνία.

 Έτσι κι εγώ στην αρχή, από την πρώτη συνεδρίαση, εστίασα, κυρίως, στην αξιοποίηση των αθλητικών εγκαταστάσεων και των Ολυμπιακών Ακινήτων για αθλητικούς και κοινωφελείς σκοπούς, αντί να μετατρέπεται η χρήση τους. Στηρίζουμε τις διατάξεις του νομοσχεδίου, που προβλέπουν αθλητικούς χώρους και βλέπω, κύριε Υπουργέ, απ’ ό,τι το έχω διαβάσει και αναφερθήκατε και εσείς, σε χώρους που ενισχύονται. Ξέρετε, εγώ, γιατί πάντα παρασύρομαι και μιλάω προσωπικά, έχω αυτή την εγκεφαλική λειτουργία να βλέπω τα πράγματα, σαν να είναι πρώτη φορά και την ομορφιά και την ασχήμια. Δηλαδή, κάθε φορά, που μπαίνω σ’ αυτή την Αίθουσα, παρατηρώ πάντα τα υπέροχα γλυπτά και τις διχρωμίες, αλλά και τις ασχήμιες, όπως τις κακοτεχνίες στις καλωδιώσεις. Πάντα, μου κάνει εντύπωση η ομορφιά και η ασχήμια.

 Αντίστοιχα, μου κάνει τρομερή εντύπωση, ποτέ δεν μπορεί να συνηθίσει στο μάτι μου, στην ασχήμια των αθλητικών χώρων, όταν τρέχω έξω. Δεν μπορώ να το συνηθίσω με τίποτα, και θα σας πω και σε μια από τις συνεδριάσεις μας, για το κάποτε υπέροχο Ολυμπιακό Beach Volley, που τώρα είναι να ρημάδι. Και θα ήθελα, βλέποντας με τι ζήλο, κύριε Υπουργέ και κύριε Γενικέ Γραμματέα - και το πιστεύω αυτό, που λέω, το συζητήσαμε και κατ’ ιδίαν, εφόσον έχουμε πολύ στενή σχέση - αντιμετωπίζετε όλο το θέμα των προβλημάτων του αθλητισμού. Ας δούμε τη χώρα με ένα καθαρό μάτι, ας δούμε τις ομορφιές και τις ασχήμιες της, για να μπορέσουμε να συμβάλουμε, με τον καλύτερο δυνατό τρόπο, ώστε να τις διορθώσουμε. Είναι πολύ σημαντικό.

 Ζητάμε, λοιπόν, αύξηση του προϋπολογισμού για τον αθλητισμό και για την ενίσχυση του κοινωνικού αθλητισμού, τον οποίο στηρίζουμε. Αθλητισμός προσβάσιμος για όλους, αθλητισμός για Άτομα με Αναπηρία, αθλητισμός και άθληση για όλα τα παιδιά στο σχολείο, ως μέσο κοινωνικοποίησης, συμπερίληψης, κοινωνικής ένταξης, αυτογνωσίας, καλλιέργειας της αλληλεγγύης, της ομαδικότητας, της ευγενούς άμιλλας.

Οι Ολυμπιακοί των Κωφών γίνονται φέτος, στο Τόκυο, οι Deaflimpics, καθώς είμαστε το κίνημα, που παλεύει για την προσβασιμότητα και τη συμπερίληψη και στηρίζουμε σταθερά τα Άτομα με Αναπηρία και την Κοινότητα των Κωφών και Βαρήκοων συνανθρώπων μας. Θέλουμε να συμπεριλάβετε τη σχετική στήριξη και γι’ αυτόν τον τομέα. Είναι διαφορετικός τομέας από τους Παραολυμπιακούς.

Σήμερα, οι διακεκριμένοι αθλητές ΑμεΑ δεν μπορούν να αποκτήσουν άδεια προπονητή για αθλητές, χωρίς αναπηρία, παρά μόνο για ΑμεΑ. Να δοθεί στους Παραολυμπιονίκες ίσο δικαίωμα να προπονηθούν με αθλητές χωρίς αναπηρία στα ίδια αθλήματα, όπως προβλέπει η διεθνής πρακτική.

Για το θέμα της βίας. Βία, τεράστια συζήτηση, το έχουμε ξανασυζητήσει. Υπήρχε αυτή η εξαίρεση των επεισοδίων των χθεσινών επεισοδίων, από την άλλη και το παράδειγμα, που φέρατε για τον ΠΑΟΚ και την ΑΕΚ, είναι επίσης σημαντικό. Σε κάθε Επιτροπή, που συμμετέχω πιστεύω, επαναλαμβάνω, ότι πιστεύω στο παράδειγμα και όχι στην καταστολή και την παρακολούθηση. Το λέω και σε άλλες Επιτροπές και στην Οδική Ασφάλεια και σε άλλες Επιτροπές. Εδώ, όμως, το πράγμα αλλάζει και βλέπουμε το παράδειγμα δίνεται πια. Δίνεται από τους αθλητές, δίνεται ακόμα και από τους παράγοντες και είναι πολύ σημαντικό να καταλάβουν ότι τα μέτρα, που έχουν ληφθεί, μέχρι τώρα την έχουν περιορίσει. Εγώ το δέχομαι ότι την έχουν περιορίσει και πρέπει να είμαστε ακόμη πιο αυστηροί, πιστεύω. Ακόμα πιο αυστηροί.

 Μιλήσαμε σε Επιτροπές για τα μπουκαλάκια και πόσα μπουκαλάκια θα πετάξουμε. Με ένα μπουκαλάκι, να τιμωρηθεί η ομάδα, με μισό μπουκαλάκι να τιμωρηθεί η ομάδα. Έβλεπα, χθες το απόγευμα, Μάντσεστερ Γιουνάιτεντ - Κρίσταλ Πάλας και πήγε και πανηγύρισε έξαλλα στο 2ο γκολ ο παίκτης της Κρίσταλ Πάλας, μπροστά στους αποσβολωμένος φιλάθλους της Μάντσεστερ Γιουνάιτεντ. Δεν του πέταξαν κανένα μπουκαλάκι ούτε είπαν «ένα είναι, ας μην αποκλειστεί το Ολντ Τραφορντ για δύο μήνες». Κάπως έτσι, φτάσανε οι Άγγλοι από το Χέιζελ και με ό,τι πέρασαν, κάπως έτσι φτάσανε σε αυτόν τον αθλητικό πολιτισμό. Με την αυστηρότητα, δυστυχώς, είναι αναγκαία η αυστηρότητα.

Για τη θεσμοθέτηση ξεκάθαρου νομοθετικού πλαισίου για τον Μηχανοκίνητο Αθλητισμό, είχε γίνει μεγάλο debate, εδώ πέρα. Αναφέρομαι στις επενδύσεις σε αθλητικές εγκαταστάσεις και ειδικά σε προγράμματα επιδοτήσεων για τη δημιουργία νέων πιστών και χώρων προπόνησης. Άκουσα τα προβλήματα. Απλώς, επιμένω μήπως βρεθούν τρόποι να συμβεί αυτό. Απλοποίηση των διαδικασιών αδειοδότησης αγώνων και Σωματείων, ώστε να περιοριστεί η γραφειοκρατία. Υιοθέτηση των διεθνών προτύπων ασφάλειας στους αγώνες μηχανοκίνητου αθλητισμού. Ειδική μέριμνα για την εκπαίδευση των αθλητών, προπονητών και αγωνοδικών για την αναβάθμιση του αθλήματος. Μείωση του κόστους συμμετοχής και αδειοδότησης των αθλητών και των διοργανώσεων.

Και, αυτό που φυσικά αναφέρεται από όλους, στηρίζουμε την επαναφορά των αθλητικών επιβραβεύσεων, μέχρι την 8η θέση των Ολυμπιονικών. Πρέπει να καταλάβουν όλοι ότι οι επιβραβεύσεις - και δεν αναφέρομαι φυσικά στο Υπουργείο, λέω όλοι στην κοινωνία - οι επιβραβεύσεις των αθλητών δεν είναι κάποιο φιλοδώρημα ή κάποιο βραβείο της πολιτείας, αλλά η ουσιαστική στήριξη της πολιτείας στους αθλητές, που αφιερώνουν τη ζωή τους στον αθλητισμό, παραμελώντας συχνά σχολείο και σπουδές, αλλά και αποτελούν κίνητρο συνέχισης της ενασχόλησης. Ο κ. Γενικός Γραμματέας, φυσικά, το ξέρει καλύτερα από όλους, που αφιέρωσε τη ζωή του και μας έκανε υπερήφανους, για πολλά χρόνια, με το εθνόσημο.

Ο διορισμός επίσης στο Δημόσιο πρέπει να δίνεται για όλες τις διακρίσεις. Δεν είναι κάποιο ρουσφέτι. Είναι μια εξασφάλιση για τους ανθρώπους, που αφήνουν κάθε άλλη ενασχόληση και προοπτική, για να αγωνιστούν και να διακριθούν με τα χρώματα της Ελλάδας.

Είναι σημαντικό να αναφερθούμε, επίσης, στον άνισο αγώνα, που δίνουν αθλητές, που θέλουν να διακρίνονται, διότι πάρα πολλές φορές συναντούν εμπόδια από την πολιτεία και από τις ίδιες Ομοσπονδίες. Κορυφαίοι αθλητές μας και Ολυμπιονίκες, όπως ο Νίκος Κακλαμανάκης και η Άννα Κορακάκη, έχουν αναφερθεί στις δυσκολίες, που συνάντησαν. Πρέπει εμείς να είμαστε στο πλευρό τους. Δεν γίνεται να καμαρώνουμε, όταν βραβεύονται, αλλά να μη συμμετέχουμε στην προσπάθειά τους.

Επίσης, έχουμε διακεκριμένους αθλητές σε μη Ολυμπιακά αθλήματα, όπως η Ευαγγελία Πλατανιώτη, που είναι παγκόσμια πρωταθλήτρια στο τεχνικό σόλο. Το θέμα είναι τι κάνει η πολιτεία, για να προάγει και να στηρίξει αυτούς τους αθλητές.

Στηρίζουμε κάθε ενέργεια συμπερίληψης των Ατόμων με Αναπηρία.

Στη Διαρκή Επιτροπή Ασφάλειας και Ευημερίας στον Αθλητισμό, άρθρο 7, πρέπει οπωσδήποτε να προστεθούν και εκπρόσωποι των αθλητών.

Αν ο υπεύθυνος Ασφαλείας και Ευημερίας Αθλητών, στο άρθρο 8, συμβάλλεται με την Ομοσπονδία, υπάρχει ο κίνδυνος να μη λειτουργεί, ανεξάρτητα. Χρειάζονται περισσότερες δικλείδες και σίγουρα γραμμή επικοινωνίας των αθλητών για καταγγελίες.

Υπάρχουν και κάποια άλλα νομικά ζητήματα, που θα αφήσω την Πρόεδρο, που είναι ειδική στα νομικά, να τα πει στην Ολομέλεια. Κάποιες προτάσεις και νομικές λύσεις.

Ο αθλητικός εθελοντισμός αναφέρεται πολύ αόριστα και είναι και αυτό κάτι, που θα αξίζει να στηριχθεί και να καλλιεργηθεί.

Κι εδώ θα καταλήξω, όπως είπε κάποιος, κάποια στιγμή, στις συνεδριάσεις μας, ότι καλούμαστε όλοι να είμαστε στο πλευρό των αθλητών. Εγώ θεωρώ τον εαυτό μου έναν χαμηλού επιπέδου ερασιτέχνη αθλητή, αν και υπήρξα και αθλητής σε κάποιες άλλες ηλικίες. Να νιώσουν όλοι οι αθλητές ότι τους αντιπροσωπεύουμε, εδώ μέσα, με κάποιο τρόπο και φροντίζουμε γι’ αυτούς. Όπως είπα, όπως περνάω από κάποια αθλητικά κέντρα, κάποια ρημάδια γήπεδα μπάσκετ, με πεσμένες μπασκέτες ή κάποια γήπεδα ποδοσφαίρου, σε κακή κατάσταση και σκέφτομαι «Να μπορούσα να κάνω κάτι!». Και την επόμενη στιγμή, που τρέχω εκεί με τα μπουφανάκια μου, λέω, «Αχ! Μήπως μπορώ να κάνω κάτι τελικά; Γιατί είμαι Βουλευτής πια και έχω άμεση επαφή με άλλους βουλευτές, με τον Υπουργό, με τον Γενικό Γραμματέα και τον Πρόεδρο και ίσως όλοι μαζί, με κάποιον τρόπο, μπορούμε τελικά να δούμε καθαρά αυτή τη χώρα, από την αρχή και να μπορέσουμε να βοηθήσουμε και να αλλάξουμε κάτι, ουσιαστικά». Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Καραναστάση.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, θα μου επιτρέψετε να πω κι εγώ ένα ιδιαίτερο ευχαριστώ, στον κύριο Καράνασταση, για την πολύ ωραία τοποθέτησή του.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Εξαιρετική. Αυτό που μου έκανε εντύπωση είναι ότι μιλήσατε για όλα τα πράγματα, για πρώτη φορά. Κάνετε reset και βλέπετε τα γεγονότα de novo. Αυτό είναι σημαντικό. Χωρίς προκατάληψη και χωρίς άλλες δεσμεύσεις.

Τον λόγο έχει ο κ. Κόντης, από την Κ.Ο. «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Ελπίζω να έχουμε κάνα πενηντάλεπτο για να μιλήσουμε ! Καλά, αστειεύομαι.

Κύριε Υπουργέ, κύριοι συνάδελφοι, θέλω να αρχίσω από το επίμαχο άρθρο για τον Μηχανοκίνητο Αθλητισμό και να πω ότι μου κάνει ιδιαίτερη εντύπωση το γεγονός ότι έχουμε σταθεί πάρα πολύ σ’ αυτό το θέμα και θα εξηγήσω γιατί.

Τι είναι ο Μηχανοκίνητος Αθλητισμός; Είναι αθλητισμός, καταρχήν, για όλους; Δίνεται ευκαιρία σε όλους να ασκήσουν Μηχανοκίνητο Αθλητισμό; Είναι αθλητισμός ή είναι επίδειξη ικανοτήτων αυτοκινήτων μέσω αθλητών;

Γιατί αν πούμε τι είναι Μηχανοκίνητος Αθλητισμός και αρχίσουμε από τα καρτ, πάμε στο Ράλι Ακρόπολις, στη Formula 3 και τέλος στη Formula 1 και στην Ινδιανάπολη, καθώς αυτός είναι ο Μηχανοκίνητος παγκόσμιος Αθλητισμός. Να πούμε ότι η μακρά ιστορία του έχει να επιδείξει πάρα πολλούς θανάτους αθλητών στις πίστες, με εξέχοντες αυτούς του Ayrton Senna, στα πλαίσια της προώθησης του ποιο είναι καλύτερο αυτοκίνητο, ποια είναι τα καλύτερα ελαστικά, ποιες είναι οι καλύτερες εταιρίες, που προωθούν αμορτισέρ. Αυτός δεν είναι ο Μηχανοκίνητος Αθλητισμός;

Στην Ελλάδα, ο Μηχανοκίνητος Αθλητισμός, σε μία μικρή μορφή, είναι το Rally Acropolis,  όπου πάμε να βρούμε ποιο είναι καλύτερο αμάξι, που ανεβαίνει τη Ριτσώνα, τις ειδικές διαδρομές κλπ..

Εμάς μας αφήνει παντελώς αδιάφορους αυτός ο αθλητισμός, γιατί για να πούμε και την αλήθεια, ένα φτωχό παιδί μπορεί να κάνει Μηχανοκίνητο Αθλητισμό; Ούτε μηχανή μπορεί να κάνει, ούτε αυτοκίνητο. Χρειάζεται κάποιους σπόνσορες, χρειάζεται κάποιους ανθρώπους να τον βοηθήσουν. Γνωρίζω μια οικογένεια, που ο γιος τους - δεν θα αναφέρω το όνομα - έχει πάει στο εξωτερικό από 17 ετών. Ξέρετε πόσα χρήματα έψαχναν πριν τρία χρόνια; Με ρωτούσαν, αν μπορώ να βρω χορηγούς. Ήθελε 500.000 ευρώ το χρόνο ! Το παιδί ξεκίνησε με Mini Cooper, στην Ιταλία, είναι γνωστό, είναι δύο - τρία παιδιά αυτά.

Αυτός είναι ο αθλητισμός; Δεν είναι αθλητισμός. Στο κάτω - κάτω, δουλεύουν τα παιδιά αυτά και σκοτώνονται στις πίστες. Να μην αναφέρω για τις μηχανές πόσοι αναβάτες έχουν σκοτωθεί. Για τι; Για την Yamaha, Honda, Suzuki, Alfa Romeo, Ferrari κτλ..

Μπορεί να μιλάμε, στην Ελλάδα, για την πρωτογενή του μορφή, αλλά στο τέλος της ημέρας, όλα είναι ίδια. Οπότε, ας κάνουν ό,τι καταλαβαίνουν αυτοί, κύριε Υπουργέ, δεν μας ενδιαφέρει πραγματικά, εάν οι διαιτητές θα είναι μέλη της Ομοσπονδίας ή δεν θα είναι κτλ.. Είναι δικά τους θέματα και νομίζω ότι δεν απασχολούν τη μεγαλύτερη ομάδα ανθρώπων, φιλάθλων, στην Ελλάδα. Μιλάμε για Μηχανοκίνητο Αθλητισμό και δεν έχουμε ούτε πίστες, εδώ στην Ελλάδα. Μια πίστα έλεγαν -εδώ και 30 χρόνια- θα γίνει για Formula 1, Formula 3 κτλ. Δεν έγινε ποτέ, οπότε μας αφήνει αδιάφορους αυτό. Θα ψηφίσουμε «παρών» εμείς γι’ αυτό το άρθρο.

Τα άρθρα 4 και 5, για τα βιβλία σωματείων, σίγουρα είναι σωστά και συμβαδίζουν με την αντίληψη, που έχετε και αυτό το έχετε επιβάλλει με τον «e-KOUROS». Πιστεύουμε ότι χρειάζεται να υπάρξει, όντως, μηχανογράφηση και είναι πρωτοποριακή η αποτύπωση του ελληνικού αθλητισμού, αλλά νομίζουμε ότι πρέπει να είμαστε πιο ελαστικοί στο θέμα της διαγραφής σωματείων, στα δύο χρόνια, λόγω μη επικαιροποίησής τους. Πιστεύουμε ότι πρέπει να τους δοθεί η δυνατότητα, κύριε Υπουργέ, γιατί ξέρουμε ότι υπάρχουν σωματεία σε χωριά, σε διάφορα μέρη απομακρυσμένα της Ελλάδος, όπου οι άνθρωποι, που κάνουν αθλητισμό εκεί, δεν είναι σωματεία – σφραγίδες, για να ψηφίζουν. Ξέρω ότι θέλετε να πολεμήσετε, τα σωματεία - σφραγίδες. Είναι σωματεία, που καλλιεργούν τον αθλητισμό, με παιδιά από τα σχολεία και είναι δύσκολο. Πρέπει να τους δοθεί ένα μεγαλύτερο διάστημα, ίσως μιας τετραετίας ή πενταετίας, μέχρι να διαγραφούν, ώστε να προσαρμοστούν στα νέα δεδομένα. Αναγκαστικά, θα προσαρμοστούν, απλά, αυτό το διάστημα θέλουμε να πιστεύουμε ότι θα ρυθμίσετε να γίνει λίγο μεγαλύτερο, γιατί θα βοηθήσει.

Με το άρθρο 6 είμαστε σύμφωνοι με όσα αναφέρει.

‘Άρθρο 7, για τη σύσταση Διαρκούς Επιτροπής Ασφάλειας και Ευημερίας. Αυτή η Επιτροπή θεωρητικά θα είναι αφοσιωμένη στην ασφάλεια και ευημερία στον αθλητισμό. Η ευημερία, βασικά, απευθύνεται στους αθλητές και στα σωματεία, κατά κάποιο τρόπο. Είναι 12μελής και θα έχει ανθρώπους, οι οποίοι – δεν θα ήθελα να τους υποτιμήσω – είναι εκπρόσωποι από διάφορα Υπουργεία, όπως το Παιδείας, το Δικαιοσύνης, το Κοινωνικής Συνοχής και Οικογένειας, καθώς και πέντε επιστήμονες, με ειδίκευση σε θέματα ασφάλειας και ευημερίας στον αθλητισμό. Ίσως, θα έπρεπε να είναι και ένας εκπρόσωπος πρώην αθλητών - το λέω εγώ τώρα και κάνω μια πρόταση - από ένα σωματείο αθλητών των Ολυμπιονικών, θα έλεγα ή ένα σωματείο ποδοσφαίρου πρώην αθλητών ή από ομαδικά αθλήματα, ένας ή δύο από ποδόσφαιρο και μπάσκετ, που είναι τα κύρια αθλήματα, χωρίς να βγάλω τα άλλα έξω. Θεωρώ ότι θα έπρεπε να συμμετέχουν, γνωρίζοντας εκ των έσω, ποιες θα είναι, πιστεύω, οι αρμοδιότητες, που θα έχουν και οι συνεδριάσεις κτλ.. Δεν είναι τόσο εύκολη η Επιτροπή και θα απαιτεί συνεχή κόπο και προσοχή.

Οι διατάξεις του άρθρου 9, για τους προπονητές αθλημάτων με αναπηρία και την αναγνώριση του UEFA C είναι καλοδεχούμενες για τους ΑμεΑ, σίγουρα η εξίσωση των διπλωμάτων και για το UEFA C, γιατί όντως είχαν αδικηθεί πολύ οι διπλωματούχοι των ΤΕΦΑΑ κτλ..

Να πούμε, όμως, κύριε Υπουργέ, ότι είναι πολύ μεγάλος ο αριθμός των 1.300, όπου χαιρόμαστε ότι θα μπουν στην αγορά, γιατί δεν υπάρχουν τόσα σωματεία, ώστε να απορροφηθούν και θα πρέπει να βρούμε τρόπους, ώστε να απορροφούνται και σε χαμηλότερες κατηγορίες, όπως π.χ. σε σωματεία. Στα τοπικά πρωταθλήματα, δεν υποχρεώνονταν από τους κανονισμούς να έχουν, αλλά θα μπορούσαμε να βρούμε έναν τρόπο, ώστε να υποχρεούνται κι αυτά, ώστε να αρχίζουν κοντά με τον UEFA C, τον προπονητή από τη Β` Αθηνών και επίσης να έχουν προπονητές διπλωματούχους, κάτι το οποίο θα είναι σημαντικό, για να δίνει τις σωστές βάσεις στα παιδιά, που ασχολούνται, στα τοπικά πρωταθλήματα.

 Αλλιώς, αν περιμένουνε να πάνε Α`, Β` και Γ` Εθνική, δεν θα χωρέσουν όλοι, αφού δεν έχουμε τόσα σωματεία. Επίσης, θα πρέπει να τους δοθεί η ευκαιρία να αποκτήσουν και εμπειρίες, κύριε Υπουργέ, γιατί αν δεν δουλέψει ένας άνθρωπος πέντε, έξι, επτά χρόνια, ξέρετε τι θα λένε; Έχεις το δίπλωμα 7 χρόνια, αλλά δεν μπορώ να σε πάω κάπου, διότι δεν έχεις εξελιχθεί. Πρέπει να δώσουμε τη δυνατότητα εξέλιξης στα ερασιτεχνικά σωματεία και στις δεύτερες ομάδες των συλλόγων μας.

 Τώρα, για τη συμμετοχή αλλοδαπών σε Μηχανοκίνητο Αθλητισμό, πάλι δεν θα πάρω θέση για τους αλλοδαπούς αθλητές.

Είμαστε υπέρ της χρηματικής επιβράβευσης των διακριθέντων αθλητών. Θα μπορούσε, βέβαια, να είναι για τους Ολυμπιονίκες, μέχρι την 8η θέση, όπως διεθνώς γίνεται η πρακτική, στις περισσότερες χώρες, τουλάχιστον και να υπάρχει ανταμοιβή γι’ αυτούς και να μην σταματάει στη μέση. Καταλαβαίνω ότι είναι και θέμα δυσκολιών, όμως τουλάχιστον, δεν ξέρω, αν αυτή η ανταμοιβή αναφέρεται και σε θέση, όπως στα σώματα ασφαλείας, στο στρατό και τα λοιπά ή αν σταματάει στην 6η θέση ή αν θα μπορούσε να τους πιάνει, τουλάχιστον εκεί. Έχει αθλητές, που σήμερα έχουν προαχθεί σε ανώτατους βαθμούς και είναι ένα θέμα, που μπορούν να το δουν τα συναρμόδια Υπουργεία και δεν είναι μόνο δικό σας θέμα, νομίζω, καθώς είναι και του Υπουργείου Εθνικής Άμυνας.

 **ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού):** Είναι αρμοδιότητατου Υπουργείου Εθνικής Άμυνας.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Στο άρθρο 14, για την κατηγοριοποίηση των αθλητικών εγκαταστάσεων και την προσθήκη της κατηγορίας Κ`, εκεί είμαστε υπέρ. Εγώ έχω ζήσει το θέμα των αθλητικών εγκαταστάσεων, έχω υπάρξει στην αρχή-αρχή σε ομάδα της Πρώτης Εθνικής, που δεν είχαμε ούτε άδεια από την Πυροσβεστική, για ένα διάστημα και το παίρναμε με δυσκολία. Πιστεύουμε, λοιπόν, ότι πρέπει να υπάρχουν όλα αυτά και να είναι σε τάξη, καθώς σήμερα ζούμε, σε εποχές, με διαφορετικές απαιτήσεις.

 Στο άρθρο 15, που υπάρχουν οι προϋποθέσεις, για την αδειοδότηση της Ομάδας Κ`, είμαστε και σε αυτό υπέρ. Ο απινιδωτής είναι απαραίτητος και θα λέγαμε ότι θα ήταν καλό να υπάρχουν δύο ή τρείς απινιδωτές, στις μεγάλες εγκαταστάσεις και στα γήπεδα. Δηλαδή, εάν συμβεί κάτι, να μην τον πάρουμε από τη μια εξέδρα και τον πάμε στην άλλη. Εμείς, μάλιστα, είχαμε θεσμοθετήσει στην ομάδα μας και κάθε Κυριακή είχαμε εθελοντές από τις ομάδες αυτές, που κάνουν σωστικές ομάδες, οι οποίοι ερχόντουσαν στο γήπεδο, με τα όργανά τους κτλ. και τους είχαμε μέσα στον αγωνιστικό χώρο και στις κερκίδες. Είχαμε 10 άτομα τουλάχιστον, κάθε Κυριακή, στο γήπεδο, από αυτούς και ήταν σημαντική η προσφορά τους, διότι είχαν σώσει κόσμο αυτές οι εθελοντικές ομάδες της Πολιτικής Προστασίας - εννοώ χώρια από τους γιατρούς.

 Επίσης, θέλω να ρωτήσω κάτι άλλο. Γιατί μιλάμε για τους οπαδούς κτλ., καθώς αυτό είναι ένα αίτημα, που έχω πάρει από τους οπαδούς. Η κατηγοριοποίηση και η μία λέσχη, που έχει γίνει, κάτω από την αιγίδα της κάθε ΠΑΕ, δεν έχει θεσπιστεί ακόμα για τις ΚΑΕ. Δεν ισχύει το ίδιο για τις ΚΑΕ; Μιλάω για τις Αθλητικές Καλαθοσφαιρικές Εταιρείες.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού):** Είναι μια για το έμβλημα.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Είναι μια για το έμβλημα. Ο «Άρης» συμμετέχει.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Άρα, είναι μία για το έμβλημα. Ξέρετε, θα σας πω ξεκάθαρα ότι στον «Άρη» θεωρούν ότι ακόμα δεν έχει θεσπιστεί.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Κόντη, όχι διάλογο. Παρακαλώ, κάντε την τοποθέτησή σας και αν θέλει ο κύριος Υπουργός, θα απαντήσει.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**Εντάξει, συμμετέχει με μία, αλλά είναι του ποδοσφαίρου, στην ουσία. Εμένα με ρώτησαν οπαδοί για το μπάσκετ, που τους είχε πει ο δικηγόρος τους ότι δεν έχει θεσπιστεί ακόμη, αυτό το λέω, για να αποτυπωθεί και θα τους πληροφορήσω κιόλας.

Στο άρθρο 18, για την τήρηση του όρου προσβασιμότητας σε άτομα με αναπηρία, είμαστε φυσικά υπέρ. Επίσης, έχουμε πει ότι πρέπει να γίνουν τα έργα, που λέγαμε στο Καυταντζόγλειο, καθώς εκεί προπονούνται πολλές ομάδες και ειδικά η ομάδα, που παράγει Ολυμπιονίκες, η «ΕΛΠΙΔΑ», αυτή η περίφημη ράμπα να κατεβαίνουν και να προπονούνται, γιατί είναι κάτω από το γήπεδο. Στον προσεισμικό έλεγχο, σίγουρα είμαστε υπέρ.

Τώρα για τη Διαρκή Επιτροπή Αντιμετώπισης της Βίας (Δ.Ε.Α.Β.), κύριε Υπουργέ, είναι στη σωστή κατεύθυνση. Μάλιστα, είδαμε και τα χθεσινά αποτελέσματα, τελικά, σε αυτό το παιχνίδι «Πανιώνιος – Καλαμάτα». Ήταν ντροπή, υπήρχαν κάποια «ζώα», γιατί ο ενήλικας, ο οποίος πηγαίνει να χτυπήσει, να ποδοπατήσει άλλον, δεν είναι άνθρωπος, πλέον, είναι «ζώο». Στα επεισόδια αυτά, έχουμε ανήλικους, που παρασύρονται και ενήλικα «ζώα». Τα ενήλικα «ζώα», πρέπει να βγουν από τα γήπεδα. Θα σας πω ένα παράδειγμα. Ξέρετε ότι ένας οπαδός της ομάδας του «ΑΡΗ», το 2020, ο Νίκος Τριλιανός, αν ψάξετε, δολοφονήθηκε μέσα στο γήπεδο του Απόλλωνα Καλαμαριάς, στη Θεσσαλονίκη, από σπρώξιμο, έπεσε από τα σκαλιά και σκοτώθηκε. Την ξέρετε την περίπτωση; Ψάξτε μετά να βρείτε Νίκος Τριλιανός, δολοφονία μέσα στο γήπεδο, το οποίο έχει περάσει απαρατήρητο. Ένα σπρώξιμο άλλου οπαδού τον σκότωσε, επιτόπου έμεινε ο άνθρωπος. Αυτά τα «ζώα», που με ένα σπρώξιμο ή με ξύλο θα μπορούν να σκοτώσουν άνθρωπο είτε για τα πολιτικά είτε για τα αθλητικά, δεν είναι άνθρωποι και πρέπει να βγουν, όχι μόνο από τα γήπεδα, αλλά και από την κοινωνία ακόμα, γιατί δεν προσφέρουν τίποτα.

Μετά και τη σύμφωνη γνώμη της Ε.Π.Ο. και της Διαρκούς Επιτροπής Αντιμετώπισης της Βίας (Δ.Ε.Α.Β.) και της Λίγκας, όπως σας είχα πει, οι οποίοι, συμφωνούν με το περιεχόμενο και η μόνη διαφορά τους είναι το ύψος των ποινών της Διαρκούς Επιτροπής Αντιμετώπισης της Βίας (Δ.Ε.Α.Β.). Δεν έχω καμία αντίρρηση σε αυτό, αφού δεν έχουν αντίρρηση οι ομάδες, δεν είμαι εγώ ο δικηγόρος των ομάδων. Είναι σωστό το ότι θα επιμερίζονται και ποινές χρηματικές στο δράστη, που θα προκύψει από την έρευνα. Όπως επίσης και η συνεχόμενη μεταβίβαση δικογραφίας από εισαγγελέα κ.λπ. στα αρμόδια τμήματα και να του απαγορεύσει, βεβαίως, ταυτόχρονα και την είσοδο στα γήπεδα, γιατί πάλι και αυτός δεν έχει να προσφέρει τίποτα, άσχετα, αν ό,τι κάνει είναι ελαφρύ ή μικρό ή μεγάλο.

Στο άρθρο 23, για την απαγόρευση οργανωμένης μετακίνησης οπαδών, εδώ διαφωνώ. Πιστεύω ότι θα δείξουμε ότι οι νόμοι, που βγάζουμε, έχουν ισχύ και εφαρμογή, αν μπορούμε να κάνουμε αγώνες με οργανωμένους οπαδούς στο ίδιο γήπεδο. Και πάλι, παρότι, υπάρχει το χθεσινό αποτρεπτικό παράδειγμα, αυτό που έγινε, το χάλι και θα μου το φέρετε σαν παράδειγμα μετακίνησης. Να σας πω ότι έχει γίνει μετακίνηση και ξέρουν και οι αρμόδιοι, εμείς κάναμε μετακίνηση 30.000 ατόμων από τη Θεσσαλονίκη – Αθήνα, δεν έγινε το παραμικρό, ούτε αυτά που γίνονται στα διόδια, που τσακώνονται, τίποτα, ήρθαν στην Αθήνα και έφυγαν. Εάν μπορείς, μπορείς να προστατεύσεις, ειδικά με τους νόμους αυτούς, το προϊόν και το προϊόν είναι το ποδόσφαιρο. Δυστυχώς ή ευτυχώς, η χαρά είναι να βλέπεις φιλάθλους και από τις δύο ομάδες. Θα βγάλουμε τα λίγα «ζώα» από τα γήπεδα και θα μπορούμε να βλέπουμε φιλάθλους στους αγώνες. Υπάρχουν οικογενειάρχες, παιδιά, δεν είναι όλοι οι φίλαθλοι, έτσι.

Ένα άλλο θέμα, κύριε Υπουργέ, που πρέπει να προσέξουμε, είναι ο περιβάλλοντας χώρος, που λέει το άρθρο, για τη Διαρκή Επιτροπή Αντιμετώπισης της Βίας (Δ.Ε.Α.Β.), είναι πολύ σημαντικό. Θα πιάσω πάλι το γήπεδο «Κλεάνθης Βικελίδης», γιατί ο περιβάλλων χώρος, έξω από το γήπεδο, είναι εκεί που αρχίζει ο δρόμος στο ένα μέτρο. Εάν θα τσακωθούν κάποιοι στο γήπεδο, θα βγουν στην οδό Παπαναστασίου, που στην ουσία είναι ο περιβάλλων χώρος του γηπέδου, αλλά εκεί δεν μπορεί να φυλάξει κανείς τίποτα. Τι θα συμβεί, σε αυτή την περίπτωση; Μπορεί να περάσουν περαστικοί; Έχει συμβεί, πάρα πολλές φορές, να τσακώνονται, μεταξύ τους. Πρέπει να δούμε τι είναι περιβάλλων χώρος. Ο περιβάλλων χώρος στο γήπεδο «Καραϊσκάκη» είναι εύκολο να εντοπιστεί, στο Ολυμπιακό Στάδιο, το ίδιο. Τώρα, σε ένα γήπεδο, που είναι μέσα στον αστικό ιστό, που οι δρόμοι είναι δίπλα στο γήπεδο, μόλις βγεις από το γήπεδο, ο δρόμος είναι στο μισό μέτρο. Είναι ένα θέμα αυτό, για να μην την πληρώνουν οι ομάδες χωρίς λόγο.

Όσον αφορά τις διοικητικές κυρώσεις σε ειδικές μορφές αθλητικής βίας, είμαστε και σε αυτό «υπέρ».

Αναφερθήκαμε για τη δικαστική συνδρομή και την απαγόρευση.

Στο άρθρο 26, για τον ορισμό αρμοδίου για τον αθλητισμό Αντεισαγγελέα Εφετών, στις Εισαγγελίες Εφετών Αθηνών, Πειραιώς και Θεσσαλονίκης, πάντα υπήρχε ο αθλητικός Εισαγγελέας.

Όσον αφορά τα άρθρα για το Ντόπινγκ, είμαστε εντάξει.

Τώρα, στο θέμα του στοιχήματος. Τόσα χρόνια, κύριε Υπουργέ, οι αθλητικές εταιρείες δεν σκέφτηκαν ποτέ να συζητήσουν, να δουν το θέμα, είναι γνώστες του τι γίνεται, καλύτερα από εσάς και από εμένα. Ξαναλέω πάλι, τα δικά μου παραδείγματα είναι από το ποδόσφαιρο, γιατί ήμουνα 5 χρόνια μέλος στο Διοικητικό Συμβούλιο της Λίγκα. Πόσες φορές, με είχαν πλησιάσει να στήσω παιχνίδι και δεν έστησα. Αφού είναι γνωστό ότι στήνονται παιχνίδια. Ξέρετε, όμως, υπήρχε φήμη για εμένα ότι δεν στήνω και αν δείτε στους διαλόγους των στημένων, δύο μεγάλοι παράγοντες ομάδων Α΄ Εθνικής, λένε «ο Κόντης, δεν στήνει ούτε τον πυρετό, που λέει». Άρα, υπάρχει κατηγοριοποίηση του καθενός, ξέρουν ποιος στήνει και ποιος δεν στήνει. Ήρθαν ποτέ οι εταιρείες αυτές να καταγγείλουν ή στην Ε.Π.Ο. ή σε εσάς ό,τι έχουν;

 Πέρυσι, πήραμε 100 παιχνίδια από την UEFA. Ερευνήθηκε κάποιο, έστω από αυτούς, όχι από τις Αρχές;

 Σε αυτό θα έλεγα ότι πρέπει και η Βουλή να κάνει μια Επιτροπή, που να αξιολογεί μαζί με τις Εταιρείες Στοιχημάτων, κατά καιρούς, τι γίνεται στο ποδόσφαιρο. Αυτό είναι το πρόβλημα σήμερα, το στήσιμο. Τους διαιτητές τους φτιάχνουν και πάνε και ρίχνουν υπέρ ενός ή άλλου Συλλόγου, γιατί από πίσω είναι το στοίχημα και ξέρετε, σήμερα, παίζουν τα πάντα (κίτρινες κάρτες, κόρνερ κ.λπ.).

 Θα κλείσω, κύριε Υπουργέ, για τις ατασθαλίες, στο άρθρο 30, για το συμψηφισμό, που είπαμε, για τα οικονομικά δεδομένα σε έργα κ.λπ.. Εκεί θέλει έναν αυστηρό έλεγχο και επίσης η αγορά εισιτηρίου στο γήπεδο να μπορούσε να είναι για τον καθένα, χωρίς να απαιτείται η κάρτα οπαδού της ομάδας. Δεν ξέρω, αν τώρα έχει καταργηθεί, πάντως προσπάθησα να πάρω για μένα εισιτήριο εκτός «ΚΛΕΑΝΘΗΣ ΒΙΚΕΛΙΔΗΣ», που παίρνω και έπρεπε να είχα την κάρτα οπαδού της ομάδας και δεν μπόρεσα να το πάρω ηλεκτρονικά από την Vigoro ή την Remaster, δεν θυμάμαι.

Αυτά, λοιπόν, και τα υπόλοιπα στην Ολομέλεια και ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Κόντη.

Κύριε Υπουργέ, θέλετε κάτι να πείτε;

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θα πω για Εισηγητές των Κομμάτων, που είχαν την καλοσύνη να παραμείνουν, κάτι που δεν ανέπτυξα, σε καμία συζήτηση στις δύο προηγούμενες συνεδριάσεις, δύο δομικές αλλαγές, που έρχονται, μέσα στο νόμο, τις οποίες εισηγείται το Υπουργείο Αθλητισμού και έχει επιμεληθεί ο Γενικός Γραμματέας, ο κύριος Μαυρωτάς. Είναι διαρθρωτικές αλλαγές, που έρχονται να εφαρμόσουν ευρωπαϊκά πρότυπα. Είναι το «Safeguarding» και το «ΕΠΑΘΛΑ», το οποίο ήδη λειτουργεί και ηγούμαστε στο «ΕΠΑΘΛΑ» στην Ευρώπη.

Κύριε Πρόεδρε, αν μπορεί ο κύριος Μαυρωτάς να ενημερώσει τη Βουλή.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας του Υπουργείου Αθλητισμού)**: Ευχαριστώ, κύριε Υπουργέ και ευχαριστώ, κύριε Πρόεδρε.

Θα είμαι πολύ σύντομος, σε 5 μόνο λεπτά, να πω κάποια πράγματα, που, όπως ανέφερε και ο Υπουργός, είναι κάποιες κομβικές αλλαγές, που λίγο θα έλεγα αδικούνται, γιατί έχει δοθεί πολύ έμφαση στο άρθρο 3, σε όλη τη συζήτηση. Σε ένα νομοσχέδιο, που δεν είναι καθόλου διεκπεραιωτικό, με αυτά τα άρθρα, νομίζω ότι μπαίνουν οι βάσεις, για πρώτη φορά, σε κάποια θέματα, που ταλανίζουν - και σας το λέω και εξ ιδίας πείρας - τον ελληνικό αθλητισμό.

 Θα μιλήσουμε για τα άρθρα 7 και 8, που αφορούν τη διαπροσωπική βία, το άρθρο 19, που αφορά τις αθλητικές εγκαταστάσεις και τον ΟΑΣΠ και τα άρθρα 22 και 28, που αφορούν την Εθνική Πλατφόρμα Αθλητικής Ακεραιότητας, για την αντιμετώπιση των χειραγωγημένων αγώνων, που ακούσαμε και από τον κ. Κόντη, προηγουμένως.

Σε ό,τι αφορά τα άρθρα 7 και 8, για τη διαπροσωπική βία, τι γίνεται ουσιαστικά με αυτό το νομοσχέδιο;

 Η UNESCO και το Συμβούλιο της Ευρώπης έχουν κατηγοριοποιήσει, στο σύγχρονο αθλητισμό, 5 απειλές: το ντόπινγκ, τη χειραγώγηση αγώνων, τη βία σε αθλητικές διοργανώσεις και τη διαφθορά, δηλαδή, ό, τι δεν είναι στη χρηστή διακυβέρνηση και τη διαπροσωπική βία (σωματική, ψυχολογική και σεξουαλική παρενόχληση και κακοποίηση).

 Για τα τέσσερα πρώτα έχουμε κάνει αρκετά πράγματα, ως ελληνική πολιτεία. Για το ντόπινγκ υπάρχει ο ΕΟΚΑΝ, έχουμε και άρθρο στο συγκεκριμένο νομοσχέδιο, για τη χειραγώγηση αγώνων ακούσαμε, για την «ΕΠΑΘΛΑ», για τη βία σε αθλητικές διοργανώσεις είναι η Σύμβαση Σαιν-Ντενί, που έχουμε κυρώσει, ως χώρα. Έχουμε, δηλαδή, προχωρήσει και υλοποιήσει και εργαλεία.

Για τη διαφθορά και τη χρηστή διακυβέρνηση υπάρχει το σύστημα αξιολόγησης των Ομοσπονδιών «ΧΙΛΩΝ», υπάρχει ο «e-KOUROS», που τώρα ουσιαστικά ενεργοποιείται.

 Γι’ αυτό, που δεν είχαμε κάνει πολλά πράγματα, είναι η διαπροσωπική βία και η σωματική ψυχολογική και η σεξουαλική παρενόχληση και κακοποίηση. Τώρα, με τα άρθρα 7 και 8, για πρώτη φορά, γίνονται κάποια συστηματικά επιτελικά και επιχειρησιακά βήματα, με βάση και τα διεθνή πρότυπα, με βάση τη διεθνή εμπειρία. Διάφορες δράσεις είχαν γίνει και στο παρελθόν, αλλά ήταν λίγο αποσπασματικές, χωρίς να ακολουθούν μία συγκεκριμένη και συστηματική δομή. Τώρα, μπαίνουν αυτά σε κάποιο συστηματικό πλαίσιο.

 Η Διαρκής Επιτροπή Ασφάλειας και Ευημερίας, στο άρθρο 7, θα είναι ένα Διϋπουργικό Όργανο, όπως είπαμε, θα προστεθεί και το Υπουργείο Προστασίας του Πολίτη, μετά από τη διαβούλευση, που έγινε και θα υπάρχουν και οι επιστήμονες αυτοί, που ουσιαστικά, θα εκπονούν αυτήν την πολιτική, θα δημιουργούν και το κατάλληλο εκπαιδευτικό υλικό, με το οποίο οι Υπεύθυνοι Ασφάλειας και Ευημερίας του άρθρου 8, ουσιαστικά, θα επιμορφώνονται (οι ψυχολόγοι, οι κοινωνικοί λειτουργοί και οι γυμναστές Φυσικής Αγωγής με Μεταπτυχιακό σε Ψυχολογία).

Θα έχουμε, λοιπόν, τον επιτελικό βραχίονα, που θα είναι η Διαρκής Επιτροπή Ασφάλειας και Ευημερίας και τον επιχειρησιακό βραχίονα, που θα είναι οι Υπεύθυνοι Ασφάλειας και Ευημερίας, που θα είναι υποχρεωμένες όλες οι Ομοσπονδίες να έχουν και μάλιστα, το κομμάτι αυτό, σε συνεννόηση και με την Ελληνική Ολυμπιακή Επιτροπή, θέλουμε να δούμε πώς μπορούμε να το παντρέψουμε και με άλλες παρελθούσες διατάξεις.

Δεν μένουμε μόνο εκεί, στις Σχολές Προπονητών, θα υπάρχει ειδικό πρόγραμμα για τη διαπροσωπική βία, είναι ένα πρόγραμμα, το οποίο, ήδη, υπάρχει, σε ευρωπαϊκό επίπεδο και έχει μεταφραστεί και στα ελληνικά και σε σεμιναριακή μορφή θα το περνάνε όλοι οι προπονητές.

Στο άρθρο 19, για την αδειοδότηση των αθλητικών εγκαταστάσεων, ακούσαμε τον κ. Μώκο, στην ακρόαση των φορέων, τον Διευθυντή του ΟΑΣΠ, πόσο σημαντικό έργο είναι. Βγήκε και η νέα κοινή υπουργική απόφαση, για την αδειοδότηση των αθλητικών εγκαταστάσεων, που θέτει ένα σύγχρονο συστηματικό και με συγκεκριμένο πλέον οδικό χάρτη - πλαίσιο, γιατί μέχρι τώρα το καθεστώς ήταν ότι δινόταν κάθε Αύγουστο μία οριζόντια παράταση, για την αδειοδότηση των αθλητικών εγκαταστάσεων και προχωράγαμε, σαν να μην συμβαίνει τίποτα.

Από τον Αύγουστο του 2023, πρώτη φορά και με την παρέμβαση του κυρίου Βρούτση, του Υπουργού, μπήκαν κάποιες προϋποθέσεις ασφαλείας. Δηλαδή, αν δεν υπάρχει το πιστοποιητικό πυρασφάλειας, δεν θα υπάρχουν θεατές, στο συγκεκριμένο γήπεδο ή αν δεν υπάρχει η βεβαίωση στατικής επάρκειας. Επίσης, με τη Σύμβαση Saint –Denis του Συμβουλίου της Ευρώπης, για την οποία έχουμε ξανακάνει λόγο, που είναι για την ασφάλεια, προστασία και εξυπηρέτηση, σε αθλητικές διοργανώσεις, μπαίνουν και εκεί, με την εν λόγω Σύμβαση, κάποια θέματα ασφάλειας, προστασίας και εξυπηρέτησης, που έχουν να κάνουν με τις ίδιες τις αθλητικές εγκαταστάσεις, όχι μόνο με το περιβάλλον, τις αστυνομικές δυνάμεις κλπ., αλλά και με το πόσο ασφαλείς είναι οι αθλητικές εγκαταστάσεις, κάτι που είναι, κύριε Καραναστάση, πολύ επίκαιρο και τον τελευταίο καιρό.

Με αυτή τη διαδικασία, θα κάνουμε και καταγραφή των αθλητικών εγκαταστάσεων, με την πλατφόρμα του ΟΑΣΠ και αποτύπωση της κατάστασης, στην οποία βρίσκονται, έτσι ώστε να μπορέσουμε να προτεραιοποιήσουμε τους πόρους, που θα κατευθυνθούν προς τις αθλητικές εγκαταστάσεις.

Το άρθρο 22, που αφορά την Ε.Π.ΑΘΛ.Α. και ότι όταν υπάρχει μία ποινική άσκηση δίωξης, θα μπορεί να ειδοποιείται η Ε.Π.ΑΘΛ.Α. και η αντίστοιχη Ομοσπονδία, για την έναρξη των πειθαρχικών διαδικασιών, αυτό είναι κάτι πολύ σημαντικό, που θα δείξει τα αποτελέσματά του, στην πορεία του χρόνου, γιατί οι δύο διαδικασίες, η ποινική και η πειθαρχική, είναι δύο συμπληρωματικές διαδικασίες, στην πάταξη της χειραγώγησης των αθλητικών αγώνων. Στη μεν ποινική διαδικασία, ο βαθμός απόδειξης είναι μεγαλύτερος, το «πέραν εύλογης αμφιβολίας», στη δε πειθαρχική διαδικασία, που αφορά και κάποια άλλα αδικήματα, ο βαθμός απόδειξης είναι χαμηλότερος, δηλαδή, εκεί αρκούν και οι επαρκείς ενδείξεις. Οπότε, συμπληρωματικά με αυτά τα δύο, θα μπορέσουμε να δράσουμε και αποτρεπτικά και προληπτικά, απέναντι σε μια από τις μεγαλύτερες, θα λέγαμε, απειλές στο σύγχρονο αθλητισμό, που έχει να κάνει με τη χειραγώγηση αγώνων.

Όσον αφορά στην πληροφόρηση για τους ύποπτους αγώνες, στο άρθρο 28, που αναφέρθηκε ο κ. Κόντης, προηγουμένως, εκεί, αυτό που καταφέρνουμε, είναι να έχουμε την πληροφόρηση, πριν από τα παιχνίδια, με τη μεταβολή των αποδόσεων και από τους ίδιους τους στοιχηματικούς παρόχους, έτσι ώστε να μπορούμε να δρούμε και προληπτικά και αποτρεπτικά, ακόμα και πριν ξεκινήσουν τα παιχνίδια, το pregame alert, όπως λέμε, δηλαδή, ειδοποίηση, πριν από τον αγώνα και θα εμπλουτιστούν και τα αντίστοιχα εργαλεία, που έχει η Ε.Π.ΑΘΛ.Α., στο συγκεκριμένο κομμάτι και θα γίνει, βέβαια και συνεννόηση με τους παρόχους στην υπουργική απόφαση, που θα βγει αργότερα, για το πώς θα υλοποιηθεί σε επιχειρησιακό επίπεδο.

Ευχαριστώ, πολύ κύριε Πρόεδρε και ευχαριστώ όλους για την ακρόαση.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

 Πριν προχωρήσουμε στη ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων.

Ο Εισηγητής της Πλειοψηφίας, κ. Χρήστος Καπετάνος, ψήφισε υπέρ.

Η Εισηγήτρια της Μειοψηφίας, κυρία Χριστίνα Σταρακά, επιφυλάχθηκε για την Ολομέλεια.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Μαρίνα Κοντοτόλη, επιφυλάχθηκε για την Ολομέλεια.

Ο Ειδικός Αγορητής του Κομμουνιστικού Κόμματος Ελλάδος, κ. Εμμανουήλ Συντυχάκης, επιφυλάχθηκε για την Ολομέλεια.

 Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κύριος Κωνσταντίνος Μπούμπας, επιφυλάχθηκε για την Ολομέλεια.

 Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κύριος Χουσεΐν Ζεϊμπέκ, επιφυλάχθηκε για την Ολομέλεια.

 Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»», κύριος Σπυρίδων Τσιρώνης, επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κύριος Αδαμάντιος Καραναστάσης, επιφυλάχθηκε για την Ολομέλεια.

 Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης, επιφυλάχθηκε για την Ολομέλεια.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 34 γίνονται δεκτά, ως έχουν, κατά πλειοψηφία. Επίσης, γίνεται δεκτό και το ακροτελεύτιο άρθρο του σχεδίου νόμου. Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και επαγγελματικού αθλητισμού», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Σταρακά Χριστίνα, Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

 Τέλος και περί ώρα 16.35’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**